Argiaren abiaduraren unibertsaltasuna | Zientziaren labirintoan kokatuz\nHasiera » Zientziaren paradoxak » Argiaren abiaduraren unibertsaltasuna\nArgiaren abiaduraren unibertsaltasuna\nAtalak: Zientziaren paradoxak\nZientziaren beste paradoxa bat, Albert Einsteinek formulatu zuen erlatibitatearen teoriatik ondoriozta daiteke. Teoria honen arabera, argiaren abiadura behatzaile guztientzat beti berdina da, 300000 km/s ingurukoa alegia. Adibide batzuk ipintze aldera, abiadura horretan, segundu bakarrean munduari zazpi bira emango genizkioke, edo ilargitik lurrerako distantzia ia segundu bakarrean osatuko genuke. Dudarik gabe, abiadura hori ez dago gure esku. Esate baterako, duela gutxi Martera iritsi zen Curiosity espazio-ontzia, batazbeste 12000 km/h ingurura joan zen, eta hori, argiaren abiadura baino 90000 aldiz txikiagoa da.\nDena den, gure eguneroko behaketekin talka egiten duena, abiaduraren zenbatekoa baino, bere unibertsaltasuna da, behatzaile guztientzat argiaren abiadura berdina izatea alegia. Honek zer esan nahi duen hobeto ulertzeko, gatozen abiadura txikiagoetara.\nKotxe bat 120 km/h-ko abiadurara badoa, errepide bazterrean dagoen persona batek 120 km/h-ra doala esango du. Aldiz, 100 km/h-ra doan kotxe batentzat, 20 km/h-ra doala esan daiteke, beregandik abiadura horretan urrunduko baita. Aldiz, kotxe horren ordez argia jartzen badugu, eta beste kotxea argiaren abiaduraren erdira joan daitekeen espazio-ontzi batez ordezkatzen badugu, bai espazio-ontziarentzat eta bai geldi dagoen behatzailearentzat argiaren abiadura 300000 km/s-koa izango da. Nola da hau posible? Espazio-ontziarentzat, argiaren abiaduraren erdira doala kontuan hartuta, ez al litzateke 150000 km/s-ko abiadan higitu behar argia?\nIkus dezagun beste adibide bat paradoxa hau hobeto ulertzeko. Demagun trenean goazela, eta persona bat pasiloan aurrera doala. Guretzat, persona hori 2 km/h inguruko abiaduraz higituko da. Aldiz, trenbide ondoan eserita dagoen persona batentzat pasilokoa zein abiaduratara doan jakiteko, trenaren abiadura ere kontuan hartu beharko da. Adibide horren arabera bestela behar bazukeen ere, trenak gauez argiak pizten dituenean, argiaren abiadura berdina izango da trenean doan pertsonarentzat eta trenbide ondoan eserita dagoenarentzat.\nIzan ere, lehenago aipatu bezala argiaren abiadura berdina da behatzaile guztientzat. Hau ulertzeko, argiaren abiadurara hurbildu ahala denbora dilatatu egiten dela kontuan hartu behar da. Lehenengo adibidera itzuliz, espazio-ontzia argiaren abiaduraren erdira doanean, argiak denbora tarte berean geldi dagoenari ateratzen dion distantziaren erdia aterako dio argiaren abiaduraren erdira doan espazio-ontziari. Denbora tarte hori ordea, ez da berdina izango geldi dagoenarentzat eta espazio-ontziarentzat, bigarren honentzat denbora motelago pasako baita. Hala, abiadura distantzia/denbora dela kontuan hartuta, argiaren abiadura berdina izango da bi erreferentzi puntuentzat.\nHau guztia islatzeko, Albert Einsteinek bi bixkien paradoxa proposatu zuen.Demagun bi bixki hartu eta horietako bat lurrean uzten dugun bitartean, bestea argiaren abiaduratik gertu bidaia dezakeen espazio-ontzi batean urruneko galaxia batera bidaltzen dugula. Galaxiak elkarrengandik oso urrun daude, eta espazio-ontziak Lurrera itzultzeko hogei urte beharko ditu (zerbait esatearren). Hala, bidaiaren ostean bi bixkiak elkartzen direnean, Lurrean geratu denak hogei urte izango lituzkeen bitartean, bidaiariak hogei urte baino gutxiago izango lituzke. Izan ere, argiaren abiaduratik gertu bidaiatzean, bigarrenarentzat denbora motelago pasako litzateke.\nGaur egun ezinezkoa da era horretako esperimentuak egitea, ezinezkoa baita argiaren abiadurara mugitzen den ontzirik egitea. Hala ere, teoria hau asmakeria hutsa ez dela adieraziko zukeen esperimentuak egin izan dira. Behin batean, bi erloju momentu berean martxan jarri ziren: bat lurrean geldirik, eta bestea hegazkin baten barruan. Hegazkina beste erlojua zegoen lekura iritsi zenean, bi erlojuak batera gelditu zituzten, baina hegazkinekoak besteak baino mikrosegundu (segundua baino miloi bat aldiz txikiagoa den unitatea) batzuk gutxiago markatzen zituen. Diferentzia hau oso oso txikia da, eta baliteke akats baten ondorio izatea, baina erlatibitatearen teoriak ere horrelako zerbait aurreikusten du. Kontua da argiaren abiadura (300000 km/s) hegazkinarena (800 km/h edo) baino askoz ere haundiagoa dela, eta beraz, abiadura horretan denbora ez da ia dilatatzen.\nHau guztia asmakeria hutsa ez dela argi uzten duen beste adierazle bat, gaur egungo hainbat aplikazio teknologikotan daukagu. Funtsean, baliabide teknologiko baten garapenak teoria honek dioena aplikatzea eskatzen badu, benetan azalpena zuzena dela esan dezakegu, bestela ezingo bailirateke baliabide horrek eskeintzen dituen emaitza onak lortu. Baliabide horietako bat GPSena da. Jakina den bezala, GPSak satelite batzuk bidalitako seinaleek hartzailera iristeko behar duten denboraren arabera, gorputz baten kokapen zehatza kalkulatzen dute. Sateliteen denborak eta lurreko denborak ordea, abiadura ezberdina duten gorputzei dagozkien heinean, ez datoz guztiz bat. Hala, erlatibitatearen teoriaren arabera denbora hauek bateratu ezean, ezinezkoa litzateke lurreko gorputzen kokapena gaur egun eskura ditugun tresnek eskeintzen diguten adinako zehaztasunarekin antzematea.\nHortaz, sarrera honetan mintzagai izan dugun argiaren abiaduraren unibertsaltasuna ere zientziaren paradoxa gisa deskriba genezake, gure eguneroko behaketetan gorputz baten abiadura erreferentzi puntuaren araberakoa baita. Hau goian aipatu ditugun kotxeen eta trenaren adibideekin argi ikusten da. Kontua da gure behaketak baldintza edo egoera batzuetara mugaturik daudela, eta ez dugula argiaren abiaduratik gertuko erreferentzi punturik eskura. Muturreko abiadura horietan, gure eguneroko bizitzan agertzen ez den denboraren dilatazioa gertatzen da. Zientziak muturreko baldintza horiek aintzat hartzen ditu, honen antzeko ezustekoak iragarriz.\nSarrera hau idaztez bukatzean, zientzia munduan ez dabilen jendearentzat agian zail xamarra atera zaidala iruditu zait. Egia esan, imaginazio pixka bat eskatzen duela uste dut, eguneroko bizitzan agertzen ez den kontzeptu bat aipatzen baitut bertan, denboraren dilatazioa alegia. Ez dakit, irakurtzez bukatzen duzuenean zaplasteko bat eman nahiko didazue agian. Bada, zuen iruzkina idatziz eman diezadakezue muturrekoa. Baina aurrena irakurri, eta gero gerokoak!\nMikel | 2013 azaroak 11 at 11:15\nDenboraren dilatazioaz ez nuen sekula entzun. Baina interesgaria iruditu zait argiaren abiaduraren, eta erlatibitatearen teoriaren inguruko azalpena. Ez dut guztia ulertu baina interesgarria iruditu zait, eta adibideak nahiko ulergarriak, beraz gai konplexu hauek horrela lantzeagatik zoriondu nahi zaitut.\nolakunza | 2013 azaroak 11 at 11:53\nEskerrik asko, Mikel. Egia esan zalantzak izan nituen gai hau hautatzeko garaian. Alde batetik, ez da zehazki nik ikasi dudan arloa eta idatzi aurretik nik ere informatu beharra izan nuen. Eta bestetik, gai konplikatuegia ote zen irudipena ere izan nuen. Horregatik, asko eskertzen da jendeak irakurri duela eta interesgarria iruditu zaiola esatea!\nArantxa Zabala | 2013 azaroak 11 at 13:16\nZorionak Oier, benetan oso ondo azalduta! Argiaren abiaduraren ingurko inkognita hoiek betidanik iruditu zaizkit interesgarriak. Hemen oso ondo azaltzen duzu. Atzo pixkat kolapsatua geratu nintzen, ideia honekin bueltaka, duela gutxi irakurri nuen beste artikulu batekin lotura eginda. Artikulu honetan, zioten, argiaren abiaduraren antzekoan dabilela baita ere unibertsoa espanditzen (big-bang-arekin hasitako espantsioa). Eta horregatik badirela puntu batzuk ezin ditugunak ikusi gu alde batera mugitzen goazelako eta beste atal hauen argia ez da iristen. Hau oso oso modu infantilean esplikatuta, ez bait naiz gai honetan aditua. Ados zaude ideia honekin? Eta gainera denboraren dilatazioaren kontzeptua gehituta… benetan ideia konplexua.\nolakunza | 2013 azaroak 11 at 16:29\nGai honen inguruan egiten dizkidazuen galderek beldur apur bat ere ematen didate! Izan ere, nire aurkezpeneko sarreran aipatzen nuen bezala, ni kimikaria (teorikoa) naiz, eta sarrera hau idazteko informazioa bildu behar izan nuen.\nZure galderak zalantzan utzi nau, izan ere, argiaren abiadura unibertsala den heinean, gorputz baten abiadurak ez luke igortzen duen argiaren abiaduran eraginik izan behar.\nBaina beno, hori nire lehen hurbilketa bat baino ez da. Utzidazu apur bat pentsatzen, eta hurrengo sarreraren batean horri buruz idazten saiatuko naiz.\nArantxa Zabala | 2013 azaroak 12 at 15:48\nEskerrik asko berriz ere! oso interesgarria izan da.\nMarkel | 2013 azaroak 11 at 14:40\nBitxikeria polita eta bai ongi azaldua! Galdera pila bat etorri zaizkit, eta honatx bat, erantzuna baldin badakizu eskertuko nizuke azalpenen bat: argiaren abiadurara hurbiltzen den makina bat bagenu, zenbat urte beharko lituzke pertsona batek bera ez lehertzeko moduko azelerazio batez argiaren abiadura lortzeko? Gerta liteke edo ezinezkoa da? (Fikziozko flmetan egiten dute, behintzat!)\nolakunza | 2013 azaroak 11 at 16:47\nArantxari esan diodan gauza bera esan behar zuri ere, ze beldurra!\nGaldera oso interesgarria iruditu zait. Izan ere, denboraren dilataziorik ez balego, 1 m/s2 eko azelerazio batekin, lau egun baino gutxiagotan argiaren abiadura lortu ahalko litzateke. Aldiz, denboraren dilatazioak abiadura haunditu ahala azelerazioa zailtzea dakar, eta beraz askoz denbora gehiago beharko litzateke. Honen harira, nonbait entzun dudala uste dut, argiaren abiadura ezingo dela sekula lortu. Baina nik behintzat ezin dizut hori ziurtatu.\nBestalde, argiaren abiaduratik gertuko atomoen arteko talketan, energia izugarria askatzen da (hori da LHCn egiten dena), eta beraz, hau ere argiaren abiadurara hurbiltzea galeraziko zukeen beste arazo bat da.\nEz dakit hau esanda aski izango zaizun. Hori galdetzen duenak nire azalpena ere badakiela iruditzen zait.\nMarkel | 2013 azaroak 11 at 22:42\nEskerrik asko, erantzunagatik! Susmatzen nuen ezinezkoa izanen zela sekula abiadura hori lortzea, baina arrazoiaren arrastorik ez. Zure azalpenetatik etorri zait galdera, eta konforme gelditzen naiz erantzunarekin. Esker mila, berriz ere!\nAritz | 2013 azaroak 13 at 15:10\nInteresgarria artikulua eta emandako adibideak.\nAportazio txiki bat masa duen gorputz bat argiaren abiaduran mugitu daitekeen inguruan:\nFisika erlatibistaren teorian, guk ezagutzen dugu masa “pausaguneko masa” deitzen zaio eta teoria horretako masari “masa erlatibista”. Biak erlazionaturik daude:\nmasa erlatibista= konstantea bat . pausaguneko masa\nKonstante hori (Lorentz-en transformaziorako konstantea) gorputzak duen abiadurarekin aldatzen da. Argiaren abiadurarekin konparatuz txikiak diren abiaduretarako (kotxe baten abiadura adibidez), konstante horrek 1 balio du eta beraz masa erlatibista eta pausaguneko masa berdinak dira.\nAldiz, argiaren abiaduraren inguruko abiaduretarako konstante hori handitzen doa.\nBaina gorputzak argiaren abiadura izanen balu, konstantea “infinitua” izanen litzateke.\nHorregatik, pausaguneko masa duen edozein gorputzak EZIN DU argiaren abiadura hartu,\nMarkelek gorago esan duen bezala lehertuko litzatekeelako.\nAnimo eta segi hortan! Zientziaren dibulgazioa geroz eta handiagoa bada hobe!\nolakunza | 2013 azaroak 13 at 15:54\nEskerrik asko zure aportazioagatik, Aritz! Bai, masarena alde batera utzia neukan, baina propietate hau ere abiaduraren araberakoa da: argiaren abiaduratik geroz eta hurbilago egon, orduan eta masa haundiagoa izango du gorputzak. Eta tira, orain ohartu naiz Markelek “lehertu” hitza zergatik erabili zuen. Beraz, denboraren dilatazioak norabide horretan bagaramatza ere, masa kontuan hartuta, argiaren abiadura gainditzea ezinezkoa dela argiago azaltzen da!\nEskerrik asko berriz ere zure (eta beste guztien) aportazioagatik. Zientzia dibulgatzeaz gain, pozgarria da nik ere blogarekin izugarri ikasiko dudala jakitea!\nUnibertsoko zulo beltzak, gure baitakoen ispilu | Zientziaren labirintoan kokatuz - […] gertu denbora askoz ere motelago pasatuko baita. Hau da, muturreko baldintzetan, grabitateak abiaduraren antzeko eragina duela esan genezake. Ni…\nIruzkin honi Mikel erantzun Utzi erantzuna


Errezeta-liburuak — Eibar.ORG | Eibarko peoria\nHemen zaude: Hasiera / Blogak / Amatiño / Errezeta-liburuak\nAmatiño 2010/12/26 00:05\nOlentzero girotan, bezero katalanak errezeta-liburua bidali dit etxera opari gisa. Bon Nadal. Berehala idatzi diot emailez, jaso izanaren berri eman, liburua eskertu eta benetan asmatu duela adieraziz. Jaso izanaren berri ematen gure amak erakutsi zigun, eskertu beharra legezkoa da eta sukalde-liburua oparitzerik erabaki duenari ez diot etxean hogeita hamarretik gora ditudanik esango.\nEz dut uste sekula errezeta-libururik erosi. Erosi duenik ere ez dut inguruan ezagutzen, arreba edo izan ezik. Baina, nonbait, saldu behintzat erruz saltzen den liburu-mota dugu, erabat ugaldu baita azken berrogei urteotan. Antza denez, inork ez du norberarentzat erosten, inorentzat baizik. Buruhauste handirik gabeko oparia behar bada, konpromiso guztien gainetik eta gustu guztien azpitik.\nNago, gaur egun ohikotzat jotzen den errezeta-liburuen modari ez ote zitzaion Karlos Argiñano ETBn hastearekin batera (1990) ekin. Kontu izan Karlos aitzindari izan zela errezeta-programa telebistaz egiten eta ETB, berriz, aurrena telebistako errezeta-bildumak argitaratzen. Ideia Josu Erguinek ekarri zuen Ipar Ameriketatik (Kilometroak bezalaxe), Karlosek ez zion proposamenari muzinik egin eta ETBk estreinako ekin zion apostu hari espainiar merkatuan.\nBaina ordurako bazen, noski, errezeta-libururik, oraingo zabalkunderik ez zuten arren. Merkatuan irauten duen zaharrenetakoa, seguru asko, María Mestayer de Echagüe –Marquesa de Parabere— bilbotarraren La cocina completa. Lehen argitalpena 1940koa da eta geroztik hogeiren bat argitalpen izan ditu errenkadan. Bederatzirehun orrialdeko liburukote galanta, non errezetarik “gehientsuenak” (ehun inguru saltsa eta beste horrenbeste zopa, adibidez) biltzeaz gainera, barazki, okela eta arrain-motak bereizten diren eta sukaldean erabili beharreko tresnak iradoki… ezkaratza zerbitzarien lan-eremua baitzen zen garai hartan gastronomiaz arduratzen ziren jauntxoen etxetzarretan.\nHala ere, enetzat behintzat errezeta-libururik ezagunenak eta erabilienak La cocina Vasca (Ana María Calera, 1971) eta Manual de Cocina Económica Vasca (José Castillo, 1973) suertatu izan dira. Nik ezkonberritan ikasi nuen apurra liburu horiei zor diet. Eta errezeta-liburua ez bada ere, aipagarri gero Julian Bereziartua mediku azpeitiarraren Comer y beber, fuentes de salud (1985). Nork esan du ondo elikatu beharraren osasun-ardura bart gauekoa denik?\nJose Castillok (1912-1993) 55 urte zituen 1967an liburua idazteari ekin zionean\nLehen euskarazko errezeta-liburuak\nBaina, noski, garbi gera bedi nik etxean ditudan liburu xumeez ari naizela. Zenbaitek besterik uste izan arren, sukalde-liburuak milaka dira Europan zehar XIV. mendetik hona. Euskarazko lehena, behar bada, 1864an Lapurdin argitara emandako La Cuisine Basque. Euskaldun cocinera. Cocinarekin normalie cocina ona errecki eguin baitecake. Ale bakarra Baionan omen dago. Eta bigarrena, 1889koa, Cocinan icasteko liburua. Chit bearra familia gucietan. Lendebecicoa euskeraz, giputzez bada ere Bizkaiko Foru Aldundiak gordeta duena.\nHorrez gainera, Ignasi Domènech i Puigcercós eta Teodoro Bardají katalanek Publicaciones selectas de la cocina argitaratu zuten 1909an eta, antza denez, zenbait errezeta eta xehetasun euskaraz ere eskaini bide zituzten, “Lazkaoko sakristauak egindako itzulpenaz”.\nAzken belaunaldi biotan gizonezkoa nagusi bada ere sukaldaririk ezagunenen artean, jakinekoa da euretariko askok amarengandik ikasi zutena. Izan ere, goi mailako gastronomia gizonezkoen lanbide den arren, sukaldea betidanik izan da emakumeen esparrua.\nKontu izan gaur egungo sukaldaritza-eskolek ostalaritzako lan-arloa dutela gogotan, baina garai bateko kozina-akademien helburua aberatsen zerbitzutarako “kozinerak” prestatzea zela. Horregatik, Bilbon beste inon baino gehiago, hainbat akademia izan zen, XIX. mendearen hondarrean zein XX.aren hasieran, Casimira Ramos eta Mercedes Lezama bilbotarrenak kasu. Zentzu honetan adierazgarri Dolores Vedia de Uhagon-en liburuaren izenburua: Arte de cocina al alcance de una fortuna media (Irun, 1887).\nMunduko sukaldaritzaren %75a\nJose Maria Busca Isusi gastronomoaren teoria da. Zumagarrako idazlearen iritziz, Hondarrabia ardaztzat hartuz 150 kilometroko erradioa izango lukeen zirkunferentziaren barruan munduko sukaldaritzaren %75 biltzen omen da. Behar bada askotxo esatea da, Busca Isuriren garaietan ez bezala egungo nazioarteko gastronomia ez baita mendebaldean amaitzen, are gutxiago Europan, baina, hala eta guztiz ere…\nEuskal Herrian, Errioxan eta Landetan zehar laburbiltzen da gure kulturak ontzat ematen dituen janari-edaririk gehienak. Okela, hegaztiak, arraina eta mariskoak; fruituak, barazkiak, perretxikoak, basaranak eta agarratzak; gaztak, ehiza, foiea eta urdaiazpikoa; ardo zuri, gorri, beltz, sagardo, txakolin, armagnac eta patxarana… nork eskain dezake gehiago?\nFranco bizi zela Busca Isusik "Vasconia" eta "Gascuña" deitu zien Hondarribiaren inguru-minguruko lurraldeei. Egungo wikipedian irakurriez gero, aldiz, euskal sukaldaritza Euskal Autonomia Erkidegokoa eta Iparraldekoa baino ez da, zenbait anbiguitate tarteko.\nBai. Gogoan dut liburua. Gurasoen etxean bazen, gure ama ez baitzen alferrik liburuzale amorratua eta nikolasa-jarraitzaile zintzoa. Hala ere, ez dut nik liburu hori nere ezkondu osteko etxean ezagutu. Behar bada arrebak izango du.\nDena den, huts handi samarra Nicolasa Pradera ahaztu izana, nik aipatu hainbat "argudio" betetzen zituen-eta: emakumea, Bizkaiko jauntxoen etxean kozinan ikasia, euskal sukaldaritzaren mitoetakoa eta errezeta-liburu arrakastatsuaren egilea.\nOpariaz, berriz, ez gero datorren urtean ahaztu.\nEuskal sukaldaritzako beste liburu klasiko, aspaldiko eta inportante bat: "La cocina de Nicolasa".\nAmatiñok aipatu ez badu, seinale bere etxean falta dela; beraz, zerbait oparitu nahi eta hoberik bururatzen ez bazaigu, horra aukera bat. :-)


Pedro Pujana: Priest, Writer (1915 - 2001) | Biography, Facts, Career, Wiki, Life\npeoplepill id: pedro-pujana\nBirth 29 June 1915, Aramaio, Spain\nDeath 2001 (aged 85 years)\nPeoplepill ID pedro-pujana\nPedro Pujana Agirregabiria (Aramaio, Araba, 1915eko ekainaren 29a - 2001) Olaeta auzoko Kortazarrena baserrian jaiotako apaiza eta euskal idazlea zen. 1944. urtean apaiztu egin zen. Euskararen alde gogotik lan egin zuen. 1979an euskaltzain urgazle izendatu zuten, eta geroago, 1995ean, euskaltzain ohorezko. 2000. urtean, Bilboko Liburu Azokak omenaldia egin eta Urrezko Luma saria eman zion.\nGaztetan hasi zen euskarazko hainbat aldizkaritan kolaboratzen. Besteak beste, Euzkadi, Zeruko Argia, Agur, Zer, Karmel, Kardaberaz edota Euskerazaintza aldizkarien bidez zabaldu zituen hainbat urtez bere idazlanak. 1970ean eman zuen argitara bere lehen liburua, Euskal aditza bizkaieraz. 1977an bere sorterriko euskara aztertu zuen, Oletako euskal aditza libururako, eta 1979an Oletako euskal aditza/Flexiones hika del Valle de Leitz, del valle de Angiozar, Bergara, de Zeanuri y de la zona de Vitoria argitaratu zuen. Izan ere, Arabako jatorrizko euskara gehien eta sakonen aurkeztu duenetakoa izan zen Pedro Pujana. Itzultzaile gisa ere nabarmendu zen. Azken urteetan euskalgintzaren inguruko elkarte eta erakunde askoren esker oneko omenaldiak jaso zituen. 1995ean ohorezko euskaltzain izendatu zuen Euskaltzaindiak, eta 1999. urtean Aramaioko Seme Kuttun izendatu zuen bere jaioterriko Udalak. Euskal Herriko argitaletxeek ere omen egin zioten 2000. urteko Bilboko Liburu Azokan, euskararen alde egindako lan oparoagatik, Urrezko Luma emanez.\nBetidanik Aramaio aipatu izan du bere lanetan:\nEuskal aditza bizkaiera (1970).\nAitortu......zer dala-ta? (1972).\nOlaetako euskal aditza (1978).\nBizkaiko Forua euskaratu zuen eta baita Gernikako Juntetxeko areto nagusian dauden esaldiak ere.\nAramaioko seme kuttuna.\n2000: Bilboko Liburu Azokako Urrezko Luma\nMarcial Badia Colomer\nXesús Manuel Vega Buxán\nSociólogo e ensaísta galego\nSpanish carom billiards player


08 « urtarrila « 2020 « Prentsa oharrak\nKategoriak: Deialdiak — Komunikazio Zerbitzua / Servicio de Comunicación — 8 urtarrila 2020 17:00\n– Herritartasunerako Eskola Irekia. 2020ko lehen hiruhilekoko programazioa.\nMatematikan doktore Eduardo Sáenz de Cabezónen “El espejismo de la mayoría” hitzaldiak emango dio hasiera.\nParte hartzailea: Herritarren Partaidetzaren, Gardentasunaren eta Gizarte Etxeen zinegotzi Borja Rodríguez Ramajo.\nEguna: Urtarrilak 9, osteguna\nLekua: Europa biltzar-jauregia – Maria de Maeztu aretoa\nEguberri jendetsua, Gasteizen\nKategoriak: Prentsa oharrak — Etiketak: 2018-2019ko Eguberria, Estíbaliz Canto — Komunikazio Zerbitzua / Servicio de Comunicación — 14:07\nHerritarren parte-hartze oso nabarmena izan du burutu berri den Eguberrietako programazioak.\nAbendutik urtarrilaren hasierara arteko aldirako batez ere Kultura Zerbitzuak, baina baita Gizarte-etxeen eta Kirolaren Zerbitzuak ere, antolatu dituzten jarduerei ongi erantzun diete gasteiztarrek.\nProposamen erakargarriak eskaini ditu Arabako hiriburuak, hala nola, Jaiotza monumentala eta Olentzeroren eta Mari Domingiren etxea, kaleko musika, ‘Butaka txikia’ programako ikuskizunak, antzerkia, izotz-pista, eta, batez ere, Olentzero eta Mari Domingiren eta Ekialdeko Errege Magoen eguneko ekitaldiak.\nMari Domingi, errotuta\nOlentzero eta Mari Domingirekin lotutako ekitaldi guztiak gorabeherarik gabe burutu ziren, eta aurreikusitako programa osorik bete zen. Antizikloia eta tenperatu ona lagun, milaka gasteiztar animatu ziren ibilbide osoan barrena biltzea, eta Bake kalea eta Olagibel kalea jendez gainezka egon ziren.\nGainera, goizean goizetik, familia ugari hurbildu ziren Olentzero y Mari Domingiren harrerara. “Mari Domingiren protagonismoa Olentzerorenaren antzekoa da azken urteotan, eta oso balorazio ona egiten dugu. Umeek normaltasunez eta gogoz hartu dute berrikuntza. Orotara, 1.022 umek eman zieten gutuna bi pertsonaiei zuzenean, eta haiekin hitz egin udaletxean, iaz baino berrehun gehiagok. Izan ere, azken hiru urteetan, ia ehuneko 50 hazi da ekitaldiko asistentzia”, nabarmendu du Kultura eta Gizarte Etxeen zinegotzi Estíbaliz Cantok.\nDesfilean 400 pertsona inguruk parte hartu zuten, eta jendetza bildu zuen. Ibilbidea aurreko urteetakoa izan zen: Iparralde gizarte-etxea, Legutianoko atea, Frantzia kalea, Bake kalea, Olagibel kalea eta Espainia plaza.\nHirugarren karroza bat izan da edizio honetako berritasuna; opariekin girotuta zegoen, eta goxokiak bota zituzten bertatik. Egun zoragarriari bukaera emateko, Mari Domingi eta Olentzero agur egitera atera ziren Espainia plazara, lau iratxok eta 12 haurrek lagunduta; jendez gainezka zegoen plaza. Ondoren, Txagorritxuko Ospitalean zeuden haurrak bisitatzera joan ziren bia\nAnimaliarik gabeko lehenengo desfilearen arrakasta\nFamiliek dena ematen dute egun horretan “beren maiestateen” alde, eta ekitaldi guztietan partaidetza izugarria izaten da. Eguraldia hotza izan zen, baina lehorra, eta horri esker, arazo berezirik gabe burutu ahal izan zituzten Errege Magoek beren agendako ekitaldiak.\nEkitaldi guztiak (tren geltokira iristea, Eduardo Dato kaleko ibilaldia eta udaletxeko balkoitik agurtzea) oso errotuta daude dagoeneko, eta nasak, espaloiak eta plazak jendez gainezka egon ohi dira. Espainia plaza, bestetik, oso zabala da eta jende gehiagok ikustea ahalbidetzen du.\nErrege Magoak 6 ordu izan ziren haurrekin Goiuri jauregian, Ekialdeko maiestateek duten erakargarritasunaren seinale. Guztira 1.180 ume igaro ziren jauregitik haiekin hitz egitera.\nHotz handiak ez zuen eragotzi desfilea ikuskizun handia izatea: zazpi karroza, hiru antzerki-ikuskizun, hiru musika-talde eta 300 partaide inguru.\n“Apustu ausarta izan da gure gobernu-taldeak egin duena. Oso pozik gaude Gasteizko animaliarik gabeko lehen kabalkadak herritarren aldetik izan duen erantzunarekin”, azpimarratu du Estibaliz Cantok.“Musika- eta argi-ikuskizunak harrituta utzi zituen hiriaren erdialdeko zenbait kale gainezka jarri zituzten haur eta nagusiak, hiriko urte osoko ekitaldirik jendetsuena izan baita”, adierazi du Kultura zinegotziak.\nHerodesen gaztelua, Jaiotzako berritasun handia\nFlorida parkeko Jaiotza monumentalari eta Uraren Ezkutuko Lorategiko Olentzeroren eta Mari Domingiren etxeari dagokienez, Herodesen gazteluaren espazio berriak erabateko arrakasta izan du, eta Jaiotzako atrakzio bihurtu da, jende ugari bertaratu baita.\nOlentzeroren eta Mari Domingiren espazioak ere milaka bisitari izan ditu, eta ehunka gutun jaso dira postontzian.\nBi espazioetako jarduera normaltasunez igaro da, Jaiotza monumentaleko irudiekin izandako gertakariren bat gorabehera, hala nola ardi baten eta txerri baten haustura.\nGabonetako Haur Parkeko asistentziak gora egin du\nJai egunetako beste jarduera nagusietako bat Gabonetako Haur Parkea izan da, berriro ere Udalak kudeatua, eta Hegoalde gizarte-etxean kokatua. 17.006 pertsona bertaratu dira, aurreko urtean baino ehuneko 8,11 gehiago. Horietatik, 9.002 haurrak izan dira, eta 8.004 nagusiak.\nAbenduaren 27a, ostirala, izan zen jende gehien bertaratu zen eguna.\nEguberrietako izotz-pistan berriz, 16.520 erabilera izan dira, joan urteko 17.394 erabileren edo duela bi urteko 13.537 erabileren aldean. Abenduaren 28a izan zen jende gehien bertaratu zen eguna, 1.167 pertsona sartu baitziren bertara; jende gutxien ibili zen eguna, berriz, abenduaren 17a, ehun erabilera baino gutxiago izan baitziren.\nAbenduaren 19an, arratsaldez, eta 21ean, parte batez, itxi egin ziren instalazioak, haizetearengatik, eta horrek izan du eraginik erabileren kopuru orokorrean.\nTxirrista, berriz, 57.526 bider erabili zen —61.478 bider iaz, eta 43.550 bider duela bi urte—. Horretan ere, abenduaren 28an ibili zen jende gehien, 3.699 bider erabili baitzen.\nBost bider ere, sarrera guztiak salduta, Principal Antzokian\nUdal Antzoki Sarearen Eguberrietako programazioari gagozkiolarik, musika klasikoa, dantza, umorea eta musikala izan dira ikuskizun-eskaintza osatu duten formatuak. Balantzea oso ona da, eta herritarren aldetik erantzun jendetsua izan du.\nAbenduaren 4tik urtarrilaren 4ra bitartean, 11 ikuskizun programatu dira, 10 proposamen Principal antzokian eta bat Jesús Ibáñez de Matauco Antzokian (Felix Petite Antzokian aurreikusitako ‘Benditas’ ikuskizuna bertan behera geratu zen protagonistaren gaixotasunagatik).\nBalantzearen arabera, 6.500 ikusle izan ziren guztira, eta, batez beste, ehuneko 84,60ko okupazioa.\nBost emanalditan, guztiz bete zen aretoa: Dani Martinez, bi emanalditan; San Petersburgoko Balleta; Teatro Paraisoren ‘Uniko el príncipe destronado’, eta Javisen ‘La llamada’ musikala.\nGizarte-etxeetan, berriz, batez beste ehuneko 43ko okupazioa izan zen Jesús Ibáñez de Matauco Antzokian, Porpolen ‘Teatro Katmandú’ ikuskizunean.\n‘Pirritx, Porrotx eta Marimotots’, zoramena\nHaur Ikuskizunen XVI. Erakustaldia arrakastatsua izan da benetan, nola ikusle-kopuruagatik, hala lanen kalitateagatik. Guztira hiru ikuskizunen bost emanaldi antolatu dira, eta publikoaren gustukoak izan dira.\n8.947 pertsona bertaratu ziren, aurreko Eguberrietan baino dezente gehiago, eta duela bi urte halako lau. ‘Pirritx, Porrotx eta Marimotots’ ikuskizunerako sarrera guztiak saldu ziren, eta ‘Go!azen’ emanaldia ere ia beteta egon zen. Batez beste, 1.789 pertsona izan ziren emanaldi bakoitzeko.\nGO!AZEN (1. emanaldia) 883\nGO!AZEN (2. emanaldia) 2.047\nPIRRITX, PORROTX ETA MARIMOTOTS (1. emanaldia) 2.500\nPirritx, Porrotx eta Marimotots (2. emanaldia) 2.500\nASISTENTZIA, GUZTIRA 8.947\nBATEZ BESTEKO ASISTENTZIA, EMANALDIKO 1.789\nFamilientzako ‘Butaka Txikia’ antzezlan-programak, berriz, zortzi ikuskizun programatu zituen (11 emanaldi), hiriko gizarte-etxeetako antzoki eta ekitaldi-aretoetan banatuta.\nGuztira, 1.537 sarrera jarri ziren salgai. Aurten, lehenengo aldiz, internet bidez erosi ahal izan dira sarrerak. Sarren ehuneko 92 baino gehiago saldu dira. Butaka Txikia kalitateko antzezlanak eskaintzen dituen programa errotua dela erakusten dute datu horiek, eta handia dela arlo horretan familia gasteiztarren eskaria, Eguberrietako oporretan.\nKategoriak: Prentsa oharrak — Etiketak: Estíbaliz Canto, Principal antzokia — Komunikazio Zerbitzua / Servicio de Comunicación — 12:16\n‘West Side Story’ musikala Gasteizen izango da maiatzaren 21etik 24ra.\nZirkulazio-istripuan zauritu bat Nieves Cano kalean\nAzken 24 orduotan, Udaltzaingoak zirkulazioko 14 istripu erregistratu ditu. Haietako batean, 28 urteko gidaria zauritu zen Nieves Cano kalean gertatutako istripuan. Santiago Ospitaleraino anbulantziaz eraman zuten.\nSuhiltzaileek Ezki kaleko edukiontzi batean eta Jesusen Zerbitzarien kalean pneumatikoak jasotzeko dagoen hargunean sortu ziren suak itzali zituzten.\nKategoriak: Prentsa oharrak — Etiketak: Borja Lázaroa, Gorka Urtaran Alkatea — Komunikazio Zerbitzua / Servicio de Comunicación — 10:22


Euskalduntzearen atakan | Erein\nEuskalduntzearen atakan Helduen euskalduntzea eta alfabetatzea: 1956-1986\nColección: Unibertsitate Saila, 17\nFecha de publicación en papel: 24-02-2005\nISBN de la edición en papel: 978-84-9746-193-1\n[JPG - 57.43 Kb.]\nEuskal kultura idatzia agertu zen une beretik euskaldun alfabetatuak izan dira; bestela, definizioz euskal kultura idatziaz hitz egitea ezinezkoa litzateke, euskaldun alfabetatu horiek izan baitira urtez urte kultura idatziaren egileak. Eta horiekin batera, motibazio guztiz pragmatikoak (linguistikoak, komertzialak, erlijiosoak...) zituzten euskaldun berri gutxi batzuk ere agertu ziren. Geroago, XIX. mendearen amaieran, motibazio pragmatiko horiekin batera motibazio ideologikoa ere agertu zen euskaldun berriengan. Beti ere, euskaldun zahar alfabetatu zein euskaldun berri gutxi batzuez ari gara. Hala ere, XX. mendearen erdialdean, alegia, 36ko Gerrateak sortutako hutsartearen eta krisialdiaren ondoren, euskaldunen belaunaldi gazteen artean batez ere, ordura arte ez bezalako kontzientziatze prozesu bat hozitu zen. Kontzientziatze prozesu horren eragile nagusiak bi izan ziren: bata, II. Mundu Gerraren amaieran Europatik zetozen mugimendu politiko eta filosofikoak (humanismoa, existentzialismoa eta era askotako ezker mugimendu berriak) eta, bestea, Hego Euskal Herriaren bilakaera ekonomikoa.\nHelduen euskalduntze-alfabetatzea, jakina, testuinguru horretan kokatu beharra dago. Izan ere, Euskal Herrian -eta inguruko lurraldeetan ere- aurrekaririk ez duen prozesu baten bidez, 70eko hamarkadaren erdialdetik gaur egunera arte batez beste 40.000 pertsona heldu matrikulatzen dira urterik urte helduentzako euskara eskoletan. Mugimendu hori ez da gertaera isolatu bat, baizik eta euskal kulturaren beste agerpen batzuekin batera (ikastolak, kantagintza, liburugintza, euskarazko aldizkariak...) 6Oko hamarkadan abian jarri zen euskal kontzientziatze berri baten emaitza. Espainia eta Frantziako gobernuen laguntzarik gabe -eta maiz gobernuak kontra zituela- sortu zen mugimendu hau erabat bizirik eta indarrean dago gaur egun Euskal Herri osoan. Tarte horretan antolamenduari (ekimen pribatua/publikoa, irakasle zaletuak/profesionalak), metodologiari (metodo tradizionalak/komunikatiboak) eta, nola ez, euskalduntze eta alfabetatze izaera berari (alfabetatze literarioa/kulturala, motibazio ideologikoa/pragmatikoa) atxikitako hainbat ikuspegi, arazo eta oztopo gainditu behar izan ditu helduen euskalduntze eta alfabetatzeak. Azken batean euskara da euskaldunak gehien kohesionatzen dituen elementua, euskara barik ez baita euskaldunik.


txorierri | Txorierritik\nPosts Tagged ‘txorierri’\nTxorierri ere Chernobil elkartearen alde.\nPosted in Chernóbil, chernobil elkartea, solidaridad, Txernobil, tagged aikor, asociación Chernobil elkartea, chernobil, chernobil elkartea, Txernobil, Txernobil alkartea, Txernobyl, txorierri, Ukraina on diciembre 24, 2010| Leave a Comment »\nTxorierriko Aikor aldizkarian argituratutakoa azkenengo alean.\nTxernobil alkartea: “Umeak etxean hartzeko familiak behar doguz Txorierrin”\nTxernobil alkartea 1996an sortu zan eta harrezkero 3.178 harrera bideratu ditu Euskal Herrian. Datorren urtean 25 urte beteko dira hondamendi nuklearra gertatu zanetik, eta alkarteak “Bere ametsak har itzazu” kanpainea jarri dau abian urteurrena dala-eta. Ana Otaola eta Jon Llona Zamudioko senar-emazteak umeak etxean hartzeaz ganera, boluntario dabilz alkartean.\nZer lotura dauka Txernobil alkarteak Txorierrigaz?\nHemen lau harrera-familia gagoz: bat, Erandiogoikoan; beste bat, Loiun; beste bat, Lezaman; eta gu, Zamudion. Lezamako familiak ume bi ekarten ditu udan. Lehen baegoan beste familia bat Derion, baina ekarten eben gazteak 18 urte bete ditu eta gehiago ez sartzen umeak etxean hartzeko programetan. Udan Ukrainan izan gara eta bertan ikusi genduan, igaz Euskal Herrira etorritako 261 umeez ganera, badirala beste 200 ume handik urteteko beharrizana daukienak. Harrera-familia gehiago behar doguz Euskal Herrian, Txorierrin!\nOrain bost urte egin zan azken txostena, eta txosten horren arabera orduko erradiazino mailak ez ziran hain kezkagarriak…\nAurton neurketak egin doguz Txernobilen, eta erradiazino maila hemen doguna baino bost bider handiagoa da. Beste herri batzuetan ez dago hainbeste, beharbada. Halanda be, ez da bardina han bost minutuan egotea edo bizitza osoa emon behar izatea, erradiazinoa pilau egiten dalako. Erradiazinoa lurrean sartzen da, eta Errusia aldean orain dala gitxi izandako suteen ondorioz barriro urten dau kanpora, eta kutsadura handia sortu. Umeentzat komenigarria da handik urtean bitan urtetea, eta hori gutxienez bost urtean egitea halan. Alde batetik, erradiazinoagaitik, eta, bestetik, han dagoan pesimismoagaitik, autoestimurik ezagaitik…\nZeintzuk dira alkartearen jardunbideak?\nGarapen-proiektuei jagokenez, Oraneko eskola bat birmoldatzeko laguntasuna emon dogu. Sentsibilizazio-kanpainak be egiten doguz. Aurtengoa “Bere ametsak har itzazu” da eta haren barruan egutegi bat eta Kukuxumusuk diseinautako kamiseta bat jarri doguz salgai. Egutegian euren lanbide-karreragaitik gailentzen diran emakumeek hartu dabe parte: Toti Martínez de Lezea idazlea, Eva Argiñano sukaldaria, Lucía Lacarra dantzaria eta Angela Vilariño pilotua, adibidez. Helburua hau da: hango neskatoek ikustea bada-gozala beste aukera batzuk, eta lortu leikiela gura daben edozer.\nNon erosi leitekez?\nEgutegia Zamudion dago salgai, Marielirenean eta liburu-dendan. Beste herrietako dendaren bat prest balego egutegia bertan saltzeko, gustura eroango geunkez aleak. Gure egoitzan (Bidarte Udaltegia, Agirre lehendakaria, 42) edo 670 419 078 telefono zenbakira deituta be lortu leitekez egutegiak eta kamisetak. Guk Ukrainako alkarte bigaz egiten dogu behar. Alkarte horreetako boluntarioak etxerik etxe ibilten dira eta familia eta ume bakotxaren egoerea zein dan aztertzen dabe. Batzuetan, oinez joaten dira leku batetik bestera; beste batzuetan, auto-stopez, bizikletaz… Bildutako dirua ibilgailuak erosteko erabiliko da, ea posible dan!\nBatez be umeak etxean hartzeko programari emoten deutsazue garrantzirik handiena.\nPrograman sei urtetik 17ra bitarteko umeek eta gazteek hartzen dabe parte. Gu Ukrainaraino joaten gara eta bertan aztertzen dogu ea umeek benetako beharrizanik daukien hona etorteko. Paperakaz-eta be lagundu egiten deutsegu hareen familiei. Programan parte hartzeko izena emotea zabalik dago hemengo familientzat, eta gura dauenak gure alkartera jo leike. Ez da baldintza berezirik bete behar harrera-familia izateko: ohiko familiak izan leitekez, guraso bakarrekoak, gazteak, helduak, alargunak, seme-alabakaz, ume barik… Umeak euren seme-alabak izango balira moduan tratau baino ez dabe egin behar.\nZelako laguntasuna jasoten dabe harrera-familiak alkartetik?\nProgramea zertan datzan azaltzen deutsegu, eta psikologoak be badoguz eurakaz berba egiteko. Ganera, umeak etorten diranean, ez doguz barrik ixten. Monitoreak badaukaguz eta telefono zenbaki bat ipinten dogu familien eskura, arazorik badago deitzeko. Era berean, laguntza-familiak doguz kezkak-eta partekatu ahal izateko. Eta jarduera sorta handia antolatzen dogu, umeek berton dagozan bitartean guztion artean egiteko. Oso esperientzia positiboa izaten da eta parte hartu gura daben guztiak esku zabalik hartzen dira al-kartean.\nEta alkarteak be jasoten dau laguntzarik?\nDiru-laguntzea jasoten dogu erakunde batzuetatik. Besteak beste, Zamudioko Udaletik. Laguntzea bulegoko gastuak, paperak eta holakoak ordaintzeko erabilten dogu. Ume bakotxaren bidaiak 600 euro inguru balio dau eta ha familiek ordaintzen dabe oso-osorik. Ondo legoke laguntza apur bat handiagoa eukitea, bidaiaren kostua txikiagoa izan daiten… Bitartean, zozketak, loteria eta abar egiten doguz, diru apur bat lortzeko.\nRT @blogsostenible: 📺Un vídeo de Youtube saca los colores a Ecoembes y a todas las empresas que más contaminan con plástico 📺Verdades incóm… 5 hours ago


Goazen Uribe Kostako historiaurrea ezagutzera - Barrika - Hiruka.eus\nIñaki Libano 2020-01-24 09:20\nEskualdeko historiaurrearen lehenengo arrasto arkeologikoen berri eman zuen Antonio Aguirre Andrések 1955ean Materiales arqueológicos de Vizcaya lanean. Horri esker, José Miguel de Barandiaranek, eta Aguirrek berak, hainbat zundaketa egin eta La estación prehistórica de Kurtzia kaleratu zuten 1959an.\nJosé Miguel de Barandiaranen arabera, Butroe ibaiaren eta Ibaizabal ibaiaren itsasadarren arteko kostaldea da Kurtzia, hau da, Plentzia eta Getxo udalerrien arteko eremua. 1959an argitaratutako La estación prehistórica de Kurtzia lanak argi utzi zuen zelako garrantzia izan zuen Uribe Kostak historiaurreari dagokionez. Gaur egunera bitartean, askotariko ikertzaileak lanean ibili dira inguruotan duela 300.000 urte gure arbasoek zelan bizi izan ziren argitu guran.\nBizkaiko historiaurrearen inguruko ikerketak kobazuloetako testuinguruei lotuta egon dira ia gehienetan. Uribe Kostan, aldiz, ez digu mota horretako establimendurik, ez dagoelako kobazulorik gurean. Bertoko geologia ez da karstikoa; horren ordez, arroka sedimentarioez osatutako formazio geologikoak ditugu, hala nola arbelak, margak eta hareharriak. Horiek lurzoruaren erosioa ahalbidetzen dute, kostaldeko gune oso egokiak sortuz establimenduak garatzeko aire zabalean, hareatzetan edo mendien magaletan, iturburuen ondoan, basoen inguruan eta itsasotik hurbil.Itsas-sedimentuz osatutako formazio geologiko horiek Flysch izena dute, eta duela 65 milioi urte sortu ziren. Barrika, Sopela, Plentzia eta Gorlizko lurmuturrak horien erakusgarri dira, oso bereziak, estratu bereziak eta geologikoki bakarrak direlako. Flysch horietan, gainera, naturan aurki daitekeen arrokarik gogorrenetako bat agertzen da: sukarria. Horren presentziak eragin zuen Uribe Kosta historiaurrearen lehen lerroan jartzea, Paleolito eta Neolito-Kalkolitoko aztarnategi ugari agertu baitira inguruotan.\nSukarriaren gogortasunak eta hura hausteko erraztasunak askotariko erremintak sortzea ahalbidetu zuen. Izan ere, duela 300.000 urtetik duela 4.000 urtera arte, sukarria izan zen tresnak egiteko lehengai nagusia, eta horrexegatik igaro ziren horrenbeste gizatalde inguruotatik denbora-tarte horretan. Barrikako Kurtziomendi eta horren inguruko eremuak material horren harrobi garrantzitsuak izan ziren. Bertan oso erraza zen sukarria eskuratzea, baita arroka horiek lantzea ehizarako erremintak eta egunero erabiltzeko bestelako lanabesak egiteko, besteak beste.\nInolako esajeraziorik gabe esan genezake Kantauri isurialdean aire zabaleko aztarnategi gehien dagoen ingurua dela Uribe Kosta. Gainera, horietakoren bat Europako garrantzitsuenetako bat da enkoadratutako kronologia dela eta. Berbarako, Barrikako Errementariena, Meñakoz eta Aranbaltza; Sopelako Landaluze; Getxoko Aretxabaleta; eta Berangoko Agirremendi oso esanguratsuak dira eta azken urteotan askotariko ikerketak egin dira, baita emaitzak publikatu ere. Baina ez dira bakarrak. Azken 40 urteetan historiaurreko hainbat arori lotutako 60 aztarnategi baino gehiago aurkitu dira eskualdean sakabanatuta. Hala ere, argitu beharra dago Barrikan kontzentratzen direla gehienak, Kurtziamendiko sukarriaren gertutasunagatik hain zuzen.\nHistoriaurreko etapa ia denen aztarnak aurki daitezke gurean. Behe Paleolitoko arrastoak Sopelako Moreaga eta Mendieta zein Barrikako Errementariena aztarnategietan topa daitezke, duela 300.000-150.000 urtekoak. Erdi Paleolitokoak (duela 110.000-40.000 urte) asko dira inguruotan, hala nola Barrikako Kurtziamendi, Meñakoz eta Aranbaltza zein Berangoko Maritxuri eremuetan. Goi Paleolitoak ere presentzia nabarmena du eskualdean (duela 40.000-10.000 urte) Berangoko Agirremendi eta Urtubi; Barrikako Aranbaltza eta Meñakoz; zein Sopelako Iturralde eta Kukullu aztarnategietan. Neolito eta Kalkolitoari dagokionez, adierazgarriak dira Sopelako Landaluzen egindako aurkikuntzak, baita Barrikako Muriola, Aranbaltza eta Meñakoz zein Berangoko Urtubi aztarnategietan agertutakoak ere. Azken garaiotako tumuluak eta dolmenak ere ikus daitezke Sopela eta Berango arteko Munarrikolandan eta Gorlizko Arrimuniaundin.\nUribe Kostako historiaurreko arkeologiak potentzial handia du, eta hori jakinarazi eta babestu beharra dago.\nHistoriaurrean murgiltzeko bost ibilbide prestatzen dabiltza Barrikan\nHiruka.eus 2018 ots 12 Barrika\nBarrikako ondare arkeologikoa, geologikoa eta kulturala ezagutarazteko bost ibilbide proposatu ditu Iñaki Libano barrikoztarrak. Horiek de...


Bordeleko EEak euskarazko webgunea estreinatu du: 'euskarari diogun atxikimendua erakutsi nahi dugu' Albisteak Bordeleko EEak euskarazko webgunea estreinatu du: 'euskarari diogun atxikimendua erakutsi nahi dugu' 2008/09/08\nMunduko euskal etxe gero eta gehiago interneten abantailak ikusi eta euren webgune propioa sortzeko pausua ematen ari dira. Webgune gehienek herrialdeko hizkuntza erabiltzen dute --Argentinan gaztelera, AEBetan ingelesa...-- baina gero eta gehiago dira euskarari dagokion lekua egiten ari zaizkionak ere. Horietako bat izan da berriki Bordeleko Euskal Etxea. 'Euskal Etxe baten webguneak euskarazko bertsiorik ez edukitzea mainguka ibilitzea bezalakotsu duzu', azaldu dio EuskalKultura.com-i elkarteko komunikazio arduradun David Mujikak, mundu osoko euskaldunek Bordeleko Euskal Etxearen berri izatea erraztuko duelaren esperoan. PUBLIZITATEA\nere Gau Eskolako erakasleak, baina biga estudiante izanki, bazuten besterik\negiteko, eta Gau Eskolako idazkariak ere ez zuen denborarik.\nBeraz, hala, ni eman nintzen lanari: aspaldi banuen horren\negiteko xedea, asmoa, euskarazko bertsioa izaitea biziki gauza inportantea dela\ndaukadalako, hots beste kideek bezala. Bistan da, Jean-Marc Goyheneche gure\nPresidenteak ere oso garrantzitsu dauka euskarazko bertsioa izaitea', azaltzen du Mujikak.\nEuskarazko bertsioak frantsesik egiten ez duten mundu osoko euskaldunei euskal etxearen ekimenen berri izateko aukera emango die. Baina, horrezaz gain, ahalegin hau elkarteak euskararen alde egiten duen apustu sendoaren isla ere bada. 'Teorian edo prinzipioz, euskal etxe baten webguneak\neuskarazko bertsiorik ez edukitzea mainguka ibilitzea bezalakotsu duzu, bainan\nhori erranik, gero dependitzen du nor diren bazkideak, zer nahi duten,\nzer diren lehentasunak (euskal etxe batetan bada beti zer egin), baliabideak.…\nGuk nahi ginuen erakutsi euskarari diogun atxikimendua, jada Gau Eskolan\nemaiten diren kurtsoekin, besteak beste, agerian dena'.\n2008/06/30\tBordelek euskal musika eta dantzarekin gozatu zuen Fête de la Musique jaiaren 5. edizioan 2007/03/16\tBordeleko Euskal Etxeak HABErekin lankidetza akordioa sinatu du euskara klaseak eman eta irakasleak trebatzeko\n2007/02/15\tEusko Jaurlaritzak euskara klaseetarako laguntzak jasoko dituzten euskal etxeean zerrenda argitaratu du Azken komentarioak


By Erredakzioa|2020-07-10T10:22:06+02:0010 uztaila, 2020|\nCovid-19 gaitzaren agerpenaren ondoriozko ia hiru hilabeteko geldialdiaren ondoren, pelikula eta publizitate iragarkien filmaketak pixkanaka itzultzen ari dira gurera, normaltsun berriari egokitzeko saiakeran. Horiekin batera, bere jarduna berreskuratu du ere San Sebastian- Gipuzkoa Film Comission bulego teknikoak.\nForu Aldundiko Kultura Departamentuko diputatuak, Harkaitz Millanek, honela adierazi zuen berriki egindako adierazpen batzuetan: “Oso berri ona da filmaketak Gipuzkoara itzultzea hainbat hilabeteko etenaldiaren ondoren. Sektorea berpiztea izango da helburu nagusietako bat. Gainera, gure lurraldea zinema plato paregabea da, kostaldea eta barnealdea elkartzen dituena, ondare naturala, kulturala eta industriala, hiri espazio izugarri ederrak eta, batez ere, edonolako proiekturen beharrei erantzuteko prest dagoen giza kapital oso kualifikatuta”.\nHainbat dira azken asteetan berrartu eta amaitu dituzten errodajeak, tartean, Ilargi guztiak (Igor Lejarreta) filma edo El internado: las cumbres telesail proiektua. Bulego teknikoaren arduradunen arabera, “garrantzitsua da” sektorea berriro martxan jarri, eta normaltasun berria deritzoten hori berrestea. Izan ere, geroz eta gehiago dira Gipuzkoako txoko ezberdinak plato gisa erabiltzeko hautatzen dituzten ekoizle eta zuzendariak, eta bertako enpresa askok egiten dituzte irabaziak negozio horretatik: “Datu gisa aipa daiteke, pasa den urtean, produkzio hauek 10 milioi euroko inpaktu ekonomikoa sortu zutela Gipuzkoan”.\nBada, San Sebastian-Gipuzkoa Film Commissionetik jada abian jarri dituzte jarduerari berrekingo dioten produkzioei zein proiektuak orain hasten ari diren eta egoera berrira egokitu behar duten produkzio berriei arreta emateko tresna guztiak. Berriz ere martxan jarri eta amaitu den lehen filmaketa Igor Legarretaren Ilargi Guztiak pelikularena izan da. Honela ere, Legarretaren bigarren film luzea izan da berrogeialdiaren ondoren estatu osoan amaitu den lehena.\nMutrikuko udalerrian (Gipuzkoa) hasi zuten errodajea otsailaren 17an, eta lau astez aritu ziren lanean martxoaren 13ko alarma egoeraren ondoriozko etenaldira arte. Ekainaren 1ean berrekin zioten eta beste hiru astez aritu ziren, ekainaren 20ra arte. Denbora horretan zehar, filmaketa eremurako sarbidea produkziorako ezinbestekoak ziren pertsonetara mugatuta egon da, momentu oro segurtasun protokoloak mantenduz.\nBerraktibatu egin den beste filmaketa bat izan da Globomedia eta AtresMedia Studios-ek produzitzen duten eta Amazon Prime-en eskainiko den ‘El Internado: las Cumbres’ telesailarena. Filmaketa martxoaren hasieran jarri zen abian, ekainaren amaieran ekin diote berriro eta abuztuaren amaierara arte luzatuko da Gipuzkoako hainbat udalerritan, besteak beste Donostian. Gainera, SSGIFilmComission Gipuzkoan filmatzea aurreikusi duen pelikula estatubatuar baten, dokumental baten, telebista programa baten eta publizitate iragarki baten filmaketa beharretarako arreta eskaintzen ari da.


GOAT Surfing Business\nwebmosca zure Diseinu-estudioa\nWebmosca enpresa digitalizatu eta interneten presentzia izan nahi duten pyme eta autonomoei zerbitzua emateko zuzenduta dago. Honen helburua, sarean (web guneak, sare sozialak, eta abar) sortu diren identitateak kontsumitzaileekin hartu-emanetan eta harremanetan jartzea da.\nInterneten presentzia izatea garrantzitsua da salmenten irisgarritasuna zabaltzeko. Gainera, zure bezeroek erraz aurkituko zaituzte eta hauekin harreman dinamikoak eraiki, erraztu eta zure marka ezagutzera eman dezakezu.\nImanol Larrañaga eta Daniel Hierro gara. Gure zerbitzuak eskaintzen dizkizuegu tratu pertsonala eta malgutasun handiarekin, zure beharretara moldatuz. Informazio gehiagorako kontsultatu gure zerbitzuak eta jarri gurekin harremanetan, laguntzeko prest gaude.\nLogotipoa beste enpresengandik nabarmentzeko garrantzitsua da. Gure logotipoak originalak eta kreatiboak dira. Berdingabeko logo baten eta irudi irabazle baten disenua eskura itzazu, besteengandik desberdintzeko.\nGaur egun nabarmentzea geroz eta zailagoa da. Horretarako, markaren indarra ezinbestekoa da. Irudi berezi eta sinesgarri bat sortzen lagunduko dizugu.\nZure negozioaren irudi korporatiboa sortzeaz gain, bisita txartelak, gutun-azalak, fakturak eta abar, prezio onenean, inprimatu ditzakegu.\nWeb orrialde bat behar duzu? Gure web disenuak “responsive” dira: gailu ezberdinetako pantailetara egokitzen dira. Gainera, domeinu, hosting eta posta- kontuak eskaintzen dizkizugu.\nSEOaren bidez interneten presentzia handiagoa lortzen da. Interneteko bilatzaile ezberdinetan posizioa hobetuz, webgunearen bisitak igoko dira.\nSare sozialak eta interneteko bideak zailak egiten bazaizkizu, guk sarean eragin handiagoa izateko euskarri digitalak eta estrategia desberdinak eskaintzen dizkizugu.\nARGAZKI ETA BIDEO ZERBITZUAK DRONAREKIN\nZure web orrian airetik ikusgarriak ateratako irudiak eta bideoak gehitu nahi badituzu edo argazki album bat sortu nahi baduzu perspektiba ezberdin eta originalekin, une horiek drone batekin grabatu eta betikotzeko aukera eskaintzen dizugu. Deitu eta informa zaitez.\nGure helbidea : C/ Alto de Errondo\n© 2021 mosca. Eskubide guztiak erreserbatuta.\nErabilitako tipografia "Faune"


Baratza eta errepidea | High Alaitasuna\nHasiera » Paisaiak » Baratza eta errepidea\nAtalak: Paisaiak, Poemak, Poetikak\nDuela gutxi Berria egunkarian, Patxi Zubizarretak aipatu zuen Ruben Alves idazle brasildarrak mundua hitz bakar batekin laburbiltzen ahal zuela: jardim hitzarekin, alegia, lorategia edo baratza esan nahi duen hitzarekin; idazle horren aburuz, baratza zela “zoriona, armonia, maitasuna eta edertasunaren irudia”. Hala izan da mendebaldeko zein ekialdeko literaturan, baita euskal poesian ere. 1931. urtean, Lizardik bere arbasoen baratzeri poema bat eskeini zion, “Asaba zaharren baratza” deritzana, euskal kultura berritzeko deia eginez.\nBaina nola berritzen dira kultura, baratza, aberria? Zeregin luze eta konplexu horretan sedukzioak badu bere eginkizuna. Estrategiak anitzak dira gordeta dagoena azalarazteko, kanpoan dagoena barneratzeko, bestea erakartzeko. Baina edozein kasutan, denbora, ausardia eta abegi ona behar ditugu. Osagai horiekin Miren Agur Meabe idazle lekeitiarrak euskal baratzean leku bat zabaldu dio irakurleari Bitsa eskuetan bere liburuan, hain zuzen “Baratzeko deia” izena duen honako poema honekin:\nZatoz, baratzean itxaroten nago.\nIzan dezagun arrasti luze bat.\nBada mahaian zer jan, zer edan;\nerleak erne hirusta artean;\nlimoiak eta daliak txabola aldean;\nitzala parrapean, besarkada bat bezala.\nPalmondoa eta putzua oasia ditugu;\nzuretzako denda bat da nire gorputza.\nZatoz, ortuan nauzu zain.\nHainbat baliabide erabilita, baratzera eraman gaitu poema horrek: esate baterako, Atxagaren udako “egun finlandiar” bati erreferentzia ezkutua eginez, itzala eta besarkadaren arteko alderaketa lotuz, eta metafora bat guztien gainetik nagusituz: bertso-lerrorik adierazgarrienak dioen bezala, baratz horretan “zuretzako denda bat da nire gorputza”. Gorputzean, paisaian bezala, bizi ahal gara. Miren Agur Meaberi beste poema bat izendatzea eskatu diodanean, Paddy Rekalderen Spray izeneko liburuko “Erletxeta fucktory” poema hau aukeratu du:\n9 prostituta eguzkipean errepide bazterretik ilaran,\nlertxun lerdenak errekara bidean bezala,\nautopista azpiko tunel ilun eta zikinetik\nlegearen txakur uniformatuek bota ostean\n9 prostituta sex-karabana baten antzerakoan\nhurrengo negozio bazter berri batera,\nplazer ordainduaren sex businessa\nsasi arteko sasiparking baten bila\n9 prostituta sex country trip batean,\nadatsak eta minigonak ortzadarraren pareko,\nondoko baserriko txakurrak zaunka\neta zelaietako behiak begira dituztela\n9 prostituta belar eta asfaltoaren artetik\nsujetadore dotore eta tanga estuak agerian,\neta momentuko soinu banda merke baten moduan,\nautoen bozinak eta kamioien sirena zalapartatsuak\nEuskadi estimula dio ondoko karteltzarrak,\nharen kanpainaren barruan ote daude?\nkresala usaina daukate euren besapeek?\nsagardo zaporea euren hankartean?\nErletxeta Fucktory (Sex in the Basque Country)\nhalakoa izan ote zen Arantzazuko aparizioa?\nhainbatek marketing izugarria iritziko zion kontuari\ntakoi luzeen gainean zebilen giza lurrikara ikusi barik\nMeaberen aburuz, Spray liburuan badira testu asko, tokien eta toki horietako biztanleen argazki bikainak direnak, hala nola, “Hiri Photoshop” edo “Aspaldiko lagunei bisita” poemak. Argazki horietan, esan gabe doa, moral eta ideologia jakin batzuen zantzuak hautematen ditugula, beren gordintasunean.\nUrnieta, 2014-4-19 (Argazkiak: ACdR)\nErletxetako eszena atsegin du Miren Agur Meabek, lehenengo lau ahapaldiak paraleloak eta oso erritmikoak direlako, eta prostituten deskribapen sotila egiten dutelako konparazio ederren bitartez, ikusle-narratzailearen errespetua eta mirespena erakusteko moduan. “Bestalde”, hala azaldu digu Meabek, “kontrajarpen errealista topatzen dugu paisaia naturala osatzen duten elementuen —zelaietako behia, baserriko txakurra…— eta paisaia urbanizatua osatzen dutenen artean —zubia, tunela, autopista, errepidea…—. Belarraren eta asfaltoaren talka horrek deshumanizazio modu bat islatzen du.”\nEta horren ildotik, botere-harreman zehatz batzuk iradokitzen zaizkigu: autoen bozinak eta kamioien sirenak beren txokoaz “desjabetu” emakume horiei eraso edo burla egiteko modu sozialki onartuak dira. Baina poetak ez du ez ezikusiarena egiten, ezta entzungor egiten ere: ikusle-irakurle pasiboen kontzientzia akuilatzen du prostituten kanpo-irudi koloretsua eta barruan darabilten kezka —giza lurrikara— parean jarriz. Azkenik, dio Miren Agur Meabek, hitz-jokoek ironia handiz azpimarratzen dute garapen faltsuaren paradoxa.\nLekeitioko baratze batetik AP8 eta Txorierriko autopistaren arteko paisaia baterako bidaia egin dugu gaur, baina oraindik bisitatzeke ditugu Euskal Herriko txoko asko. Hurrengoa maiatzean ezagutuko dugu, Xabier Mendiguren idazle eta editorearen eskutik.


Albisteak - Volkswagen mugikorra kargatzeko geltokia Alemanian estreinatuko da datorren martxoan\nVolkswagen Taldeko dibisio batek ibilgailu elektrikoak, patinete elektrikoak eta bizikleta elektrikoak kargatzeko mugikorreko estazioa garatu eta kaleratu du, Volkswagenpassat mugikorra kargatzeko estazioa izenekoa. 80. urteurrena ospatzeko, Volkswagenek mugikorretarako 12 karga postu jarriko ditu Wolfsburg-en (Alemania). Volkswagen Passat karga mugikorreko estazioak 200 kWh-ko energia ematen du, 5,6 bateria dituen e-Golf baten energiaren baliokidea.\nMugikorra kargatzeko estazioaren energia energia “berdetik” dator: eguzkia eta haizea. Ibilgailu elektrikoak kargatzeko proiektu pilotu gisa, Wolfsburgoko biztanleek doan erabil dezakete. Mugikorra kargatzeko estazioko bateriak elikatze iturri nagusitik independentea izan daiteke eta kargatu edo ordezka daiteke.\nMugikorra kargatzeko estazioa hiriko egungo beharren arabera kokatuko da toki desberdinetara. Adibidez, gertaera sozialak, futbol partidak edo kontzertuak egiten diren lekuetan, karga postu horiek aldi berean lau ibilgailu desberdin karga ditzakete, hala nola bizikleta elektrikoak eta ibilgailu elektrikoak. Laburbilduz, Volkswagenek 10 milioi euro inbertitzea aurreikusten du Alemaniako Wolfsburg hirian, karga azpiegitura bat eraikitzeko. 12 karga-estazioetatik lehena 2019ko martxoan ezarriko da eta mugikorreko karga-estazioaren hedapen sarean ere sartuko da.\nKlaus Mors, Wolfsburgoko (Alemania) alkateak, hirian mugikorretarako 12 karga geltoki ezartzeko plana onartu zuen eta esan zuen: "Volkswagenek eta Wolfsburgek mugikorreko bidaia adimendunak garatuko dituzte etorkizunean. Taldearen egoitza nagusia, Wolfsburg, Volkswagenen produktu berriak probatzen dituen lehen laborategia da mundu errealean sartu aurretik. Kargatzeko estazioa urrats garrantzitsua da jendeak ibilgailu elektrikoak aukeratzera bultzatuko duen karga sare eraginkorra sortzeko. Mugikor elektrikoaren bidaia modua hobetuko da. Hiriko airearen kalitateak hiria lasaiagoa bihurtzen du ".


Berdaitz Landa (futbol entrenatzailea): “Biharko partidua garrantzitsua da, taldeak irabazteko gosez jarraitzen duela baieztatzeko” - Urola Kostako Hitza : Urola Kostako Hitza\nZestoa Futbol Taldea (Danbolin.eus)\nZestoa Futbol Taldeko gizonenzkoen lehen taldea bolada onean dabil. Azkenengo 12 partidatatik bat bera ere ez dute galdu. Bihar Iraetako futbol zelaian (15:30) Debako Amaikak Bat taldearen aurka jokatuko dute, liderraren aurka. Partida garrantzitsu horren aurretik Berdaitz Landa entrenatzailearekin izan gara. Nola dabil taldea azken partidetan?\nTaldea denboraldi hasiera kaxkar bati aurre egiteko gai izan da, eta 12 jardunaldi gaude porrotik izan gabe, 7 garaipen eta 5 berdinketa. Aspaldi honetan gol gutxi ari gara jasotzen eta horrek garbi erakusten du talde osoak egiten duela lan. Gaur egun, garbi ditugu gure taldeak zein indargune eta zein hutsune dituen eta hortan gabiltza, gure indarguneak ahal diren gehien nabarmendu nahian eta hutsuneak berriz ezkutatu nahian.\nJarraitu irakurtzen Danbolin.eus-en.


Ekonomia Solidarioari Buruzko XII. Jardunaldia | Jornadas de Economía Solidaria\nEkonomia Solidarioari Buruzko XII. Jardunaldia\nComments: Comentarios desactivados en Ekonomia Solidarioari Buruzko XII. Jardunaldia\nEl poder de la gente Jornadas X Jornadas\n8 abril 2019, Comments: Comentarios desactivados en Ekonomia Solidarioari Buruzko XII. Jardunaldia\n—– Apirilak 8, astelehena —–\nSolasaldia: “Komunikazioaren ahalmena”\nHizlariak: Mariola Olcina eta Isidro Jimenez.\nGizarte mugimenduek eta herritar antolatuek sormen berezia erakutsi dute urte sail luzean beren proposamenak, eskaerak eta salaketak aditzera emateko. Askotan, aurrekontu gutxiko kanpainak izaten dira, baina asmamen handiz ondutakoak. Izan ere, behin baino gehiagotan, ekintzaileen ahaleginari esker moldatu izan da komunikazio-baliabiderik eza, baina badakigu horrek ez dituela arazoak epe luzera konpontzen. Kontua da erakundeak jokaleku mediatiko korapilatsuan mugitzen direla, baliabide gehiago darabiltzaten beste eragile batzuk nagusi diren honetan; beraz, komunikazio-tresna gehiago baliatu behar izan dituzte mezua entzunarazteko. Hori bereziki da garrantzitsua komunikazioa kontrainformatiboa denean eta paradigma nagusiak zalantzan jartzen direnean. Baina tresna horiek ere ez dute asko balio, noizbehinkakoak edo azalekoak direnean. Gizarte erakundeetan ari diren askok komunikaziori garrantzi handi samarra ematen badiote ere, komunikazioa erakundearen lanaren azken pausoa izaten da gehienetan, ez baita jardueraren zeharkako ardatz bat.\nOro har, komunikazioaren alderdi teknikoek (premiazkoa dena) lan taktikoa zokoratzen dute, eta lan hori ezinbestekoa da epe erdi eta luzera. Liburu hau komunikazio sozialaren ikuspegi estrategiko bat saiatzen da eskaintzen, huraxe jokoan jartzen duten herritar erakundeen jardunaren erdian txertatzeko asmoz. Dena den, baliabide tekniko batzuk ere saiatu gara eskaintzen, liburuaren webgunean oinarriturik, komunikazio arloko premien egunerokoa moldatu ahal izateko.\nMARIOLA OLCINA Ingurumeneko kazetaria eta ikus-entzunezko errealizadorea da. Kazetaritza ikasi zuen Madrilgo Unibertsitate Konplutentsean, eta Masterduna da Sareko Komunikazioan eta Hezkuntzan, UNEDen. Hainbat hedabide alternatibotako kontseilu editorialeko kidea da: El Salto, Soberanía Alimentaria aldizkaria eta Revista Ecologista. Duela 5 urtetik hona, FUHEM entitatean lan egiten du, komunikazio estrategikoan eta ikus-entzunezkoan.\nISIDRO JIMÉNEZ Filosofian lizentziaduna eta Komunikazioan doktorea da. 15 urte daramatza lanean komunikazio sozialaren arloan eta hainbat lan egin ditu arte-zuzendaritzan, animazio digitalean eta ilustrazioan. Gaur egun, irakasle elkartua da Informazioaren Zientzietan, Madrilgo Unibertsitate Konplutentsean.\n—– Apirilak 9, asteartea —–\nTailerra: “Komunikazioa indartzea”\nEmaileak: Mariola Olcina eta Isidro Jimenez.\nZenbaitetan, herritar antolatuen komunikazio-prozesuak boluntarismoaren mendean daude. Beste zenbaitetan, ordea, badira baliabideak eskura, baina ez dago behar bezalako estrategiarik edo, besterik gabe, ez dago borondaterik komunikazioa gizartea eraldatzeko egiazko prozesua izan dadin. Horren haritik, komunikazioa anekdotikoa da prozesu baten gisara ulertzen ez denean, hau da, erakundearen eguneroko lanaren beste hanka baten gisa ulertzen ez denean. Eta arritmikoa da, zokoratu dugun komunikazioaz oroitzen garen une horiek bat ez datozenean planifikatu egiten diren zereginen lan-erritmoarekin. Bi arazo horiek komunikazio mota absente bat dagoela aditzera ematen dute: hau da, ez da estrategikotzat jotzen, nahiz eta askotan espero dugun, hain zuzen, huraxe izatea den-dena justifikatuko duen unea, kanpaina baten azken urrats gisa: “izugarri lan egin dugu, baina gutxienez hau halako egunkarian atera da…”.\nBestalde, komunikazioa gaizki bideratua dago, geure buruari (serioski) galdetzen ez diogunean norenganaino iritsi nahi ote dugun, eta horren ondorioz, zaila zaigu benetan biderik, bitartekorik nahiz estrategiarik egokiena aukeratzea publiko horiengana iristen saiatzeko. Horren guztiaren emaitzari endogamia komunikatiboa esaten diogu, hau da, gure komunikazioaren publiko nagusia gu geu izateko joera besterik ez da.\nHain zuzen ere, endogamia komunikatiboko dinamika horietatik (komunikazio arritmikoa, anekdotikoa, absentea) ihes egiteko tailerra izanen da, tresna errazak erabilita, komunikazio estrategikoa erraztu eta indartze aldera, helburu argi bat buruan hartuta: erakundeek egunero lantzen duten mezua jende gehiagorengana eta hobeki helaraztea, eta ez soilik gure hurbileneko jendearengana, gizarteko beste herritar talde batzuengana ere baizik. Azken finean, gizarte eraldakuntza indartzeko tresnak dira.\n—– Apirilak 15, astelehena —–\n“Ekonomia eraldatzeko ahalmena”\nHizlaria: Ruben Suriñach.\nProposamen ekonomiko alternatiboak bor-bor daudenean, marko lagungarri bat ezarri beharra dago jakin dezagun zer proposamen diren egiazki lagungarriak jendearen bizi-baldintzak hobetzeko, eta zer proposamen erabiltzen eta birmoldatzen diren –haien indefinizioaren ondorioz– kapitala metatzeko gune berriak izateko. Hizlaria, beraz, alderaketa-marko bat ezartzen saiatuko da proposamen guztien eraldatzeko ahalmena ulertzeko. Ziur aski, okerra litzateke mugimenduen eta fenomenoen eraldakuntzaren gaitasunaren irakurketa bat egitea, gure buruari galdetu gabe zer gaitasun duten proposamen horiek jende sektore asko konbentzitzeko eta engaiatzeko. Argi eta garbi esateko: kontzeptualki hobekien taxututako proiektu politikoa izan dezakegu eskuartean gizartea eta ekonomia eraldatzeko, bai eta marko horrekin bat heldu diren praktikak ere, baina praktika horiek gizarteko talde txiki konprometitu baten inguruan zokoratuak gelditzen badira, proposamen hori ez da inola ere aski gizartea eta ekonomia eraldatzeko. Horrexegatik, hain zuzen ere, sakonago azalduko da zein jarrera duen proposamen bakoitzak gizarteko jende sektore handiei buruz (eta nola lotzen den hori guztia marko nagusiak hori asimilatzeko dagoen arriskuekin); eta era berean, aztertuko da zer abantaila dituen mugimendu bakoitzak jarreretan, marko bat marrazteko eta, haren bidez, hegemonia aldaketari heltzeko, betiere jarrera haietatik abiatuta; eta, halaber, mugimenduen artean dauden harremanak –konplexuak– (maiz, lehiakortasun-efektuaren ondorioz, mugimenduek eraldatzeko gaitasuna galtzen dute, talde gisa).\nRUBÉN SURIÑACH Ekonomian da lizentziaduna Gironako Unibertsitatean, eta masterduna Ingurumeneko Ikasketetan, Ekonomia Ekologikoaren eta Ekologia Politikoaren ibilbidean. Gaur egun, Xarxa d’Economia Solidàriak garatzen duen balantze sozialeko proiektuaren koordinatzailea da (www.xes.cat), hots, hori funtsezko tresna da jakiteko zer erakundek sortzen duten eragin onuragarria, eta beraz, zeintzuk izan daitezkeen Ekonomia Sozial eta Solidarioaren nahiz Merkatu Sozialaren erakunde gisa aintzat hartuak. XES sarean parte hartu eta lan egiteaz gain, bazkide kooperatibista da Opciones de Consumo Responsable izeneko ekimenean (duela gutxi arte, Centro de Investigación e Información en Consumo elkartea izandakoa); zehazki, aholkularitza atala koordinatzeaz gain, proiektuak garatzen ditu kontsumo arduratsuaren eta ekonomia eraldatzaileen sustapenean.


Saint-Jean-de-Blaignac - Wikipedia, entziklopedia askea.\nArtikulu hau Girondako herriari buruzkoa da; beste esanahietarako, ikus «Sant Joan (argipena)».\nLes Coteaux de Dordogne\nBernard GAUTHIER (2014-2020)\n44° 48′ 46″ N, 0° 08′ 23″ W / 44.8128°N,0.1397°W / 44.8128; -0.1397Koordenatuak: 44° 48′ 46″ N, 0° 08′ 23″ W / 44.8128°N,0.1397°W / 44.8128; -0.1397\nRauzan, Saint-Aubin-de-Branne, Sainte-Terre eta Saint-Vincent-de-Pertignas\nSaint-Jean-de-Blaignac (frantsesez eta ofizialki: Saint-Jean-de-Blaignac) Okzitaniako udalerri bat da. Administratiboki Frantziako Gironda departamenduan dago, Akitania Berria eskualdean. 2013an 373 biztanle zituen.\n2007an Saint-Jean-de-Blaignac udalerrian erroldatutako biztanleak 373 ziren. Familiak 152 ziren, horien artean 44 pertsona bakarrekoak ziren (20 bakarrik bizi ziren gizonak eta 24 bakarrik bizi ziren emakumeak), 44 seme-alabarik gabeko familiak ziren, 52 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 178 etxebizitza zeuden, 151 familiaren etxebizitza nagusia ziren, 14 bigarren erresidentzia ziren eta 12 hutsik zeuden. 168 etxeak ziren eta 10 apartamentuak ziren. 151 etxebizitza nagusietatik 119 bere jabearen bizilekua ziren, 27 alokairuan okupaturik zeuden eta 6 doan lagata zeuden; 3 etxek bi gela zituzten, 20 etxek hiru zituzten, 36 etxek lau zituzten eta 93 etxek bost zituzten. 123 etxek euren parking plaza propioa zuten azpian. 64 etxetan ibilgailu bat zegoen eta 79 etxetan bat baino gehiago zituzten.\nSaint-Jean-de-Blaignac udalerriko biztanleria-piramidea 2009an .\n2007an lan egiteko adina zuten pertsonak 230 ziren, horien artean 159 aktiboak ziren eta 71 inaktiboak ziren. 159 pertsona aktiboetatik 147 lanean zeuden (76 gizon eta 71 emakume) eta 12 langabezian zeuden (3 gizon eta 9 emakume). 71 pertsona inaktiboetatik 25 erretiraturik zeuden, 20 ikasten zeuden eta 26 "bestelako inaktibo" gisa sailkaturik zeuden.\n2009an Saint-Jean-de-Blaignac udalerrian 159 unitate fiskal zeuden, 384 pertsonek osaturik. Pertsona bakoitzeko diru-sarrera fiskalaren mediana urteko 16.489 euro zen.\n2007an zeuden 24 komertzioetatik, 2 erauzte enpresak ziren, 1 bestelako produktu industrialen fabrikazioko enpresa zen, 7 eraikuntza enpresak ziren, 6 ibilgailuen saltze eta konpontze enpresak ziren, 2 ostalaritza eta jatetxe enpresak ziren, 2 higiezinen enpresak ziren, 2 administrazio publikoko enpresak ziren eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 7 zerbitzu publikoetatik, 2 igeltseroak ziren, 2 zurginak, 1 argiketaria, 1 jatetxe eta 1 higiezinen agentzia.\n2009an zegoen establezimendu komertzial bakarra liburu denda bat zen.\n2000. urtean Saint-Jean-de-Blaignac udalerrian 27 nekazaritza-ustiategi zeuden, 480 hektarea erabiltzen.\nCabara (2,2 km)\nSaint-Aubin-de-Branne (2,5 km)\nSaint-Vincent-de-Pertignas (2,7 km)\nSainte-Terre (2,9 km)\nJugazan (3,7 km)\nSainte-Florence (3,7 km)\nVignonet (3,9 km)\nRauzan (3,9 km)\nBNF: 15256470z (data)\nOrriaren azken aldaketa: 4 abendua 2019, 11:00.


Oinarrizko karga-unitatea neurtzea\nE eta B elkarren\nTantaren erradioa neurtzea eremu elektrikorik ezean\nTantaren karga neurtzea eremu elektrikoa konektatuta dagoelarik\nThomson-en esperimentuan, XIX mendean, elektroien karga/masa erlazioa lortu zen, eta bere neurketetan, itxuraz, karga kuantizatuta zegoela ematen zuen, eta karga elektrikoaren oinarrizko kantitate minimo bat egon zitekeela. Hala ere, oraindik bazen fisikari asko izpi katodikoak edo anodikoak uhinak zirela uste zutenak. Horregatik Thomson-en esperimentua argumentu pisutsua zen, baina ez zen guztiz erabakigarria elektroia existitzen zela frogatzeko. Elektroiaren karga neurtzea Millikan izeneko fisikari amerikar batek 1909-an gauzatu zuen.\nEsperimentuaren helburua olio tantatxo txikitxoen karga neurtzea zen. Esperimentuan, eta tanta berarekin, atal ezberdin bi bete behar ziren:\nTantatxoaren masa edo erradioa kalkulatzea, eremu elektrikorik ezean erorketa-abiadura neurtzen.\nTantatxoaren karga kalkulatzea, eremu elektriko jakin batean mugitzean duen abiadura neurtzen.\nMillikan-ek egiaztatu zuen, tantatxo askoren kargak neurtuz, tantatxo guztien kargak beti zirela kantitate minimo baten multiploak: kantitate minimo hori zen: 1.6·10-19 C.; alegia ez dela inoiz ateratzen karga hori baino txikiagorik ezta karga horren zatikirik, beraz, karga kuantizatuta dago, eta kantitate horri oinarrizko karga-kantitatea edo elektroiaren karga deritzo.\nBeirazko hagatxo bat igurztean elektrizatzen den antzera, beste sustantzia batzuk ere berdin jokatzen dute. Olio-tantatxoak atomizatzaile (edo spray) batean sortzen dira, igurztean elektrizatzen dira, eta zulotxo batetik pasatzen dira kondentsadore baten xafla horizontal bien tartera. Mikroskopio batekin xaflen tartean behatzen da eta tantatxoen mugimendua aztertzen da.\nTantak pisuaren eraginez erortzen dira baina, grabitatearen aurka, airearen marruskadura agertzen da eta abiadura limite konstanteaz erortzen dira. Abiadura limite hori neurtzen tantaren erradioa eta masa kalkula daitezke. Airearen Arkimedes-bultzada arbuiatzen da olioaren dentsitatea 800 kg/m3 ingurukoa delako, airearena baino askoz handiagoa, 1.29 kg/m3.\nDemagun olio-tantatxoa R erradiodun esferatxoa dela. Abiadura limite konstanteaz mugitzen ari denean:\nmg=Fr eta Fr=6πRηv (Stokes-en legea)\nAbiadura limitea bakanduz\nhemen r olioaren dentsitatea da eta h airearen biskositatea.\nKondentsadoreko xafletan potentzial-diferentzia bat aplikatzen bada, xafla bien tartean eremu elektrikoa sortzen da. Tantaren q karga positiboa bada eta E eremu elektrikoa goranzkoa bada, eremu elektrikoak tanta kargatua gorantz igoarazten du abiadura konstantez. Ondorengo irudian gorantz mugitzen ari den tanta batek jasaten dituen indar guztiak erakusten dira. Abiadura hori neurtzen tantaren karga kalkula daiteke.\nAbiadura limite konstanteaz mugitzen ari bada:\nEta v' abiadura bakanduz:\nEsperimentua burutzeko behar diren datuak:\nOlioaren dentsitatea r = 800 kg/m3,\nAirearen biskositatea h = 1.8 10-5 kg/(ms).\nOinarrizko karga-unitatea edo elektroiaren karga, e=1.6·10-19 C\nEremu elektrikoaren intentsitatea, E. elektrikoa izeneko laukian, eta desplazamendu-barra mugituz.\nTanta berria botoia klikatu.\nKronometroa martxan jartzeko Hasi botoia sakatu, eta geldiarazteko botoi bera baina Gelditu izena daukanean.\nEremu elektrikoa konektatzeko Konektatua botoia sakatu, eta deskonektatzeko botoi bera baina Deskonektatua izena daukanean.\nZenbait tanta ezberdin frogatu, behera eta gora mugitzen, errazagoak dira astiro mugitzen direnak, bere desplazamendua eta abiadura zehaztasun handiagoz neurtu ahal izateko.\nDemagun eremu elektrikoa aukeratzen dugula E= 2·105 N/C.\nEremua deskonektatuta dagoela, tantatxoa erortzen ari denean bere abiadura neurtu eskala graduatuaz (milimetrotan) eta kronometroaz (segundotan).\nDemagun tanta bat jarraitzen dugula 2mm eta 8mm posizioen artean, (6 mm-ko desplazamendua) eta hiru aldiz denbora neurtzen dugula: 53.2, 53.5, 53.4 s. Batezbesteko denbora 53.4 s. da.\nOlio tantaren erortze-abiadura: v = 0.006/53.4= 1.124·10-4 m/s. Datu honekin tantaren R erradioa kalkula daiteke:\nOlio tantak beheko xafla ukitu aurretik eremu elektrikoa konektatzen da eta gorantz mugitzen da. Goranzko abiadura neurtzen da: v' .\nDesplazamendua 8mm eta 2mm posizioen artean burutzen bada eta hiru aldiz denbora neurtzen bada: 10.1, 10.4, 10.2 s. Batezbesteko denbora 10.2 s da.\nOlio tantaren igotze-abiadura: v'= 0.006/10.2= 5.88·10-4 m/s. Datu honekin tantaren karga kalkula daiteke.\nEta karga hori konparatzen badugu oinarrizko karga-unitatea edo elektroiaren kargarekin q ≈ 8· 1.6·10-19 C\nEremua deskonektatuta dagoela, tantatxoa erortzen ari denean bere v abiadura neurtu.\nDemagun tanta jarraitzen dugula 2mm eta 8mm posizioen artean, (6 mm-ko desplazamendua) eta hiru aldiz denbora neurtzen dugula: 66.4, 66.3, 66.4 s. Batezbesteko denbora 66.4 s da.\nOlio tantaren erortze-abiadura: v= 0.006/66.4= 9.04·10-5 m/s Datu honekin tantaren R erradioa kalkula daiteke:\nDesplazamendua 8mm eta 2mm posizioen artean burutzen bada eta hiru aldiz denbora neurtzen bada: 30.3, 30.2, 29.5 s. Batezbesteko denbora 30.0 s. da.\nOlio tantaren igotze-abiadura: v'= 0.006/30.0= 2·10-4 m/s. Datu honekin tantaren karga kalkula daiteke\nEta karga hori konparatzen badugu oinarrizko karga-unitatea edo elektroiaren kargarekin q ≈ 3· 1.6·10-19 C\nPaper batean, eta tanta bakoitzarentzat, ondorengoa bezalako taula bat bete.\nEremu elektrikoa deskonektatua\nEremu elektrikoa konektatua E = ·105 N/C\nDesplaz. (mm) Denb. (s) Abiadura (mm/s)\nErradioa (mm) Karga (unitateak)


Ikasturte hasierako doako 1.200 bonu banatuko dituzte Ondarroan - Lea-Artibai eta Mutrikuko Hitza : Lea-Artibai eta Mutrikuko Hitza\nOndarroako Udalak ikasturte hasierako bonu kanpaina abiarazi du bigarren urtez jarraian Zatozte Merkatari eta Ostalarien Elkarteagaz lankidetzan. Ikasturte hasieran egoten den gastua arintzeko asmoagaz, doako 1.200 bonu ipiniko dituzte 0-18 urte bitarteko ikasleen eskura, “ikasturte hasieran sortzen diren gastuei aurre egiteko eta herriko saltokiei laguntzeko”.\nEguaztean [irailak 1] abiaraziko dute kanpaina berria eta bonuak irailaren 30era arte erabili ahal izango dira kanpainara atxikituta dauden saltokietan. “Kanpainari atxikitutako saltokiek erakusleihoan kanpainaren kartela edukiko dute ipinita”. Zehaztu dutenez, ikasturte hasieran herritarrei laguntzeko bonuek 10 euroko balioa daukate, baina horietako bat erabili ahal izateko gutxieneko erosketa 20 eurokoa izan beharko da.\nKanpainak irauten duen tartean turismo bulegoan eskuratu daitezke bonuak, beti ere arinago amaitzen ez badira. Honako egun eta ordutegian egongo dira eskuragarri: irailaren 15era arte, egunero, 10:30etik 14:30etara eta 16:30etik 20:30era eta irailaren 16tik aurera, martitzenetik domekara, 12:00etatik 14:00etara eta 17:00etatik 19:00etara.\nAzpimarratu dutenez, pertsonako bonu bakarra eskatu ahal izango da. Adingabeen kasuan, bonua adinez nagusia den batek jaso beharko du nortasun agiria erakutsita. Horrez gain, onuradunaren familia liburua aurkeztu beharko du eta, arrazoiak arrazoi, familia liburua izan ezean jaiotza ziurtagiria aurkeztu beharko du. 18 urte beteta dituzten onuradunek, aldiz, eurek jaso dezakete bonua, nortasun agiria aurkeztuta.\nKanpainagaz bat egin nahi duten baina oraindik izena emanda ez dauden herriko merkatariek horretarako aukera zabalik dutela ere gogorarazi dute. Parte hartu nahi dutenek Zatozteren bulegora hurreratu beharko dute izena ematera.


ZUMAIENA GURASO ELKARTEA - - Baleike.eus\nZUMAIENA GURASO ELKARTEA\nZUMAIENA 2019-11-07 14:57\nZumaienako guraso elkarteak, familien parte hartzea bideratuko duen egitura berriak jarriko ditu abian, ikastetxeko irakasleekin elkarlanean aritzeko.\nZUMAIENA-ko Guraso Elkarteak urteak daramatza Ikastetxeko zuzendaritza, irakasle, ikasle, guraso eta ikastetxetik kanpo dauden eragile ezberdinekin elkarlanean. Gure seme-alaben gaur egungo eta etorkizunerako behar eta balioetara egokitzen den hezkuntza eredua sustatzen. Jakin badakigu, eraldaketa prozesu jarrai eta handi batean dagoela barneraturik ZUMAIENA. Egungo egoera azterturik pauso bat gehiago eman nahi dugu Guraso Elkartearen egituran.\nGure hitzak, jarrerak, babesak, begiradak, elkarlanak eta PARTE HARTZEAK ZUMAIENA HEZKUNTZA PROIEKTUAN eragin zuzena du, egiteko modu honek gure seme-alaben hezkuntza eredua aberasten duelarik. Hori horrela izanda, KOMUNITATE OSOAREN (seme-alaben, familien, ikastetxeko hezitzaile eta langileen eta ikastetxetik kanpoko agente eta entitateak) proposamenak eta ideiak bideratu eta Zumaiena ikastetxearekin elkarlan eraikitzailean PROZESU PARTEHARTZAILEAN bidez eredu berri bat jarri nahi dugu abian eta horretarako zuek beharrezkoak zarete. Senideen eta komunitatearen partaidetza aktiboa, hezkuntza prozesu guztietan, ezinbestekoa da, bai ikasleen ikaskuntza-irakaskutza prozesua, motibazioan, elkarbizitzan eragin eta baita inklusioa indartzeko ere.\nJakin badakigu baita, etxe edo familia bakoitzean egoera ezberdin bat dagoela, hori dela eta, egitura berri honetan, parte hartzeko aukera ezberdinak planteatzen ditugu. Bakoitzak, nahi duen edo ahal duen modura parte hartzeko aukera librea izango duelarik.


Polena erleari nola kendu\nGizakiak hainbat trikimailu sortu du erleari polena kentzeko. Ohikoena erleak polena erlauntzean sartu aurretik kentzea da. Erlauntzaren sarreran 5 m/m-ko zulotxoak dituen errejiladun xedera edo tranpa bat paratzen zaio erleari. Errejila honek erlauntzeko sarrera erabat hartzen dio eta erlauntzera sartu nahi badu errejilako zuloetatik igaroz egin beharko du. Atzeko bi hanketan polen-pilota banarekin datorren erlea bera kabitzen da errejilako zulo horietan, baina ezingo ditu pasa aurrera polen-pilotak. Polen-pilotek errejilako zulo-ertza ukitzean hanketatik libratu egiten zaizkio eta azpian dagoen sareko tarteetatik tiradera batera erortzen.\nHorrela lortutako polena nagusiki bi modutara komertzializatzen da, lehorturik edo izozturik. Hemen lehorturik saltzen den polenaz hitz egingo da. (Ikus beste atalean “Polen izoztua”). Badira beste komertzializatzeko beste moduak ere: tabletetan, edo eztia eta jelearekin nahasian, adibidez (Erle-produktuak elkarrekin konbinatuta usatzen direnean elkar potentziatzen dute, eraginak handituz).\nPolenaren maneiua egoki egin behar da bere ezaugarri mikrobiologikoak kaltetuak izan ez daitezen. Kalitateko polenaren mugak: Bakterio koliformerik ez; Bakterio aerobio totalak:≤10.000 cfu/g (cfu/g=colony-forming units per gram); onddo eta legamiak:≤500 cfu/g.\nPolen-pilotak polen-xedera edo tranpako tiraderatik jasotzen direnean berehala lehortu behar dira, polena hondatzea nahi ez bada.\nGaur egun, aire epel eta lehorrez hornitutako armairu berezietan lehortzen da polena, bandejatan zabal-zabal eginda.\nArmairuko tenperaturak ez du 40ºC-tik gora egon behar eta polenaren hezetasuna % 4 arte edo (max. % 5) jaitsi behar da. Hezetasuna gehiegi jaitsiz gero polena mindu egiten da eta gutxiegi jaitsiz gero, alde batetik, lizundu egiten da, eta, bestetik, polenak erlategitik bertatik dakartzan intsektuen arrautzak eklosionatu eta harrak egiten zaizkio polenari.\nGarai batean eguzkitan jarriz egiten zen polenaren lehorketa, bandeja batzuetan zabalduta. Praktika hau baztertuta dago erabat gaur egun, izan ere, hezetasun-puntua ezin zen ondo kontrolatu, eguzkiak kalte handia egiten dio polenari (dituen bitamina, entzima edo proteinetan) eta kanpo librean zabaldurik egoten zen polenak haizeak ekartzen zituen hautsak jasotzen zituen eta inguruan zebiltzan animalien (zomorro, txori, sagu, eta abarren) eraso eta kutsadurak.\nLehorketa garaian, beroaren eraginez, hainbat elementu bolatil gal ditzake polenak.\nPolena behin lehortu ondoren garbitu egiten da, eduki ditzakeen elementu arrotzak kentzeko: argizari-pusketak, erle-hanka edo hegoak, … izan ere, gorago esan den bezala, polena kentzeko erleari jartzen zaion tranpa erlauntzaren sarreran dago eta ezinbestean jasotzen ditu erleak erlauntzetik ateratzen dituen hainbat zabor. Garbiketa, bada, behar-beharrezkoa da.\nModu askotara egiten da garbiketa hau. Batzuetan haizea erabiltzen da polen-pilotak baino arinagoak diren zikinak eliminatzeko, garai batean garia eta lastoa bereizteko egiten zen moduan; bestetan, galbahetik pasatzen dira polen-pilota lehortuak tartean duten hautsa (gehiena polen-hautsa askea) kentzeko; azkenik, bistaz ere begiratzen da polena beste hainbat elementu detektatzeko, zinta garraiatzailean mantso-mantso behatuz.\nPolena lehortu eta garbitu ondoren biltegiratzeko modu hermetikoan gorde behar da. Gaur egun, ia denek hutsean gordetzen dute 25 kiloko plastikozko poltsatan.\nBehin polen lehortua salmentako formatuan ontziratuz gero, ez du hotzik behar, baina komeni da flaskoa oso ondo ixtea, hezetasunik har ez dezan.\nEkoizle handiek, edo hobeto esan, enpresa ontziratzaile handiek erabili izan dituzte hainbat kontserbatzaile polen-upeletan edo poltsatan sartzeko. Haietako bat da anhidrido karboniko alimentarioa da; produktu hau sartuz oxigenoaren presentzia gutxitzen da poltsen barruan.\nErabili izan diren produktu kontserbatzaileen artean daude: Aluminio-fosfuroa, etil oxidoa edo metil bromuroa (orain debekatua).\nAzken aldi honetan ari da iristen Txina aldeko polena erabat “garbia”, esan nahi da, inongo onddo edo bakteriorik gabea. Kontuz ibili beharreko gaia da, zeren eta, polen hori irradiatua baitator, gamma izpiz (Kobalto-60 edo zesio-137) edo X izpiz edo elektroi-azeleratzailez.\nJanariak irradiatzeari buruzko iritzi kontrajarriak aurkitzen dira bibliografian, oso aldekoak batzuk eta oso kontrakoak besteak.\nArgi dago onura handiak ekar ditzakeela eta ekartzen dituela janarietan egon daitezkeen hainbat mikrobizidun hiltzeko, janarien bizi-iraupena luzatzeko, janarietako berezko hainbat prozesu atzeratzeko (e.b. patataren erneketa), eta abar. Aitortzen dute zenbait ezaugarrien galera egon daitekeela irradiazioa erabiltzean, baina dena den irradiazioaren ordez egiten diren bero edo hotz prozesuetan adinakoa dela diote.\nIrradiazioa erabiltzearen aurkakoek arriskuaz hitz egiten dute: Janarien ezaugarri batzuk aldatu egiten direla, janarietako DNA alda daitekeela, mikrobizidunen zepa erresistente eta kaltegarriagoak sor ditzakeela teknika honek, ...\nIrradiazioaren teknika garestia izanik garapen mugatua izan du oraindaino janarien irradiazioak, baina egunetik egunera ari da indarra hartzen. Polemikak jarraituko du.\nPolen lehortuaren kalitate-galerak\nInformazio desberdinak dabiltza polen lehortuaren kalitate-galeraz. Polenak lehortzean antioxidatzaileak eta entzimak galtzen dituela eta, badira bere balio terapeutikoaren % 50 galtzen duela diotenak. Beste batzuek, ordea, ez diote lehortze prozesuari halako eragin kaltegarririk egozten.\nPolen izoztuaren aldeko joera indartzen ari da polen lehortuaren kaltetan. Polen lehortuak komertzializatzeko duen erraztasuna falta du izoztuak, ordea, eta borroka horretan dago kontua. (Irakurleak begira beza “Polen izoztua” atala).\nEztabaida eztabaida, gure artean, polena hartu nahi duenak praktikan polen lehortua besterik ez du oraingoz eskueran.


JULHNE27 kontzertua denon eskura - Debagoiena - Goiena.eus\nJULHNE27 kontzertua denon eskura\nMirari Altube 2016-06-13 16:58\nMonterronen jasotako irudietako bat.\nJul Bolinagaren omenez iaz Monterronen egindako jaialdiaren laburpena DVD bikoitzean jaso dute. Salgai jarri aurretik, ekainaren 21ean Amaia Udal Antzokian emango dute (20:30).\nEkainaren 24an, ostera, eskuragarri egongo dira Arrasaten, 10 euroren truke.\n"Orain dela ia urtebete kontzertu errepikaezina antolatu genuen Arrasaten, Monterron parkean, JULHNE27 (Jul Harro Nago Ekainak 27) izenpean, gure lagun Jul Bolinagaren omenez", diote Jul-en Lagunak Taldeko kideek –Kepa Altube, Igor Sala eta Iker Barandiaran, besteak beste–, eta kontzertu hark emandakoa DVDan jaso dute orain, betiko iraun dezan.\nMusikari eta lagun ugari elkartu ziren orduan, egitasmora. "Musikariei dagokionez, Jul-engandik eta berak izandako ibilbidearengandik hurbilen sentitutakoak aukeratu genituen. Ez genuen partaideen izenik zabaldu nahi izan, protagonista Jul zelako. Baina harrotasunez eta hunkituta esan dezakegu belaunaldi oso desberdinetako testigantza esanguratsuak eta egiazkoak lortu genituela", argitu dute. Eta kontzertua "itzela" izan zen haien esanetan.\nEkainaren 27ko gau hura betiko gorde gura izan dute. "Kontziente ginen gau errepikaezina izango zela, Jul-ek ez du gutxiago merezi, eta erabaki genuen emanaldia irudiotan jasotzea, erretinan paratutakoa ahanzturak ezabatu ez zezan", jakinarazi dute.\nHan bizitakoaren laburpena bi DVDtan batu dute: batean, RIPen kantutegian oinarrituta egindako emanaldi osoa; eta bestean, gainontzeko taldeen lagin bana, bakoitzeko hiruzpalau kantu: Magnificent 7, Karrocerias Betoño, Piztu Punk eta The Potes. Guztira, bi orduko iraupena.\nBost kamerekin grabatua\nKontzertuaren irudiak grabatzearen ardura Arteman Komunikazioa enpresak izan zuen, Magu Mendibil eta Unai Portillaren laguntzarekin, eta bost kamerekin grabatu zuten. Soinuaren ardura, ostera, Shot! grabazio estudioko Iñaki Bengoarena eta Danatek-eko Josu Lazkanorena (The Potes-en atala) izan zen. Era berean, Iñaki Bengoak egin du masterizazioa. DVDaren edizioa eta postprodukzioa, ostera, Goiena Komunikazio Zerbitzuak-ek egin du (Jagoba Domingo); eta diseinua Ibai Lakunzak.\nEkainaren 21ean Amaian\nLaster jarriko dute salgai DVD bikoitza, 10 eurotan. Horren aurretik, baina, DVDa osorik emango dute Amaia Udal Antzokian ekainaren 21ean, martitzena, 20:30ean; sarrera doan izango da. Eta bertan aukera egongo da DVDa erosteko.\nEra berean, ekainaren 24an DVDak saltzeko mahai bat jarriko dute Arrasaten, kalean.


DBH - Ama Guadalupekoa Ikastetxea\n“Lan kooperatiboa indartzen dugu heziketa baliabide desberdinez baliatuz.”\nDBH Ama Guadalupekoa Ikastetxean\nProiektu arrakastatsua, modernoa eta gertukoa. Ikasleei aldaketa-prozesu horretan eta hazkunde pertsonalean laguntzen diegu.\nAma Guadalupekoa ikastetxeko Haur Hezkuntza bi ziklotan banatzen da eta D ereduko hezkuntza jasotzen dute.\nNerabetasuna, aldaketaz beteriko garaia, pertsonalak, fisikoak, intelektualak, sozialak… eta aldaketa hau ikusgai daude ez bakarrik etxean ikastetxean ere.\nAma Guadalupekoa Ikastetxean, gure hurbiltasunarekin eta nortasun-iturri nagusi gisa jarraipen pertsonalizatuarekin, lortuko dugu gure ikasleak bere burua ezagutzen hastea eta bere zereginetan arduratzea.\nDerrigorrezko Bigarren Hezkuntza (DBH) bi ikasturteko bi ziklok osatzen dute. Lehen zikloa: DBHko 1. eta 2. mailak. Bigarren zikloa: DBHko 3. eta 4. mailak.\nEki proiektuari esker, metodologia kooperatibo baten bidez lan egingo da, arazoetan oinarrituta, teknologia berrien presentziarekin eta hizkuntzen tratamendu integratuarekin, eta aldi berean proiektuak garatuz.\nDBHko 1. mailatik aurrera, frantsesa sartuko da ikasgai bezala D ereduarekin jarraitzen dugun bitartean.\nBide horretan egin nahi ditugu eta uztartu behar ditugu zentroan eta etxean egiten diren lanak, biak bakarrak baitira irakaskuntza-ikaskuntza prozesu honetan. Horretarako, gure ikastetxeak aniztasunari erreparatuko dio, ikasle bakoitza pertsona bakar eta errepikaezintzat hartzen baitugu.\nEzagutzaren bidez beharrezkoak diren gaitasunak eskuratzeari dagokionez, gure helburua hezkuntza-eskaintza osoa eta integrala da, DBHren ondorengo ikasketei begira, eta herritar aske, kritiko, solidario eta konprometituak izateko berezkoak ditugun balio humano-kristauetan errotuta dago. Horrekin batera, gatazkak (pertsonen artekoak edo barnekoak) konpontzea bideratzen dugu, emozioak behar bezala kudeatzen lagunduz.\nLankidetza, arazoen konponketa, proiektuen garapena, IKTen erabilera eta Hizkuntzen Tratamendu Integratua.\n2018tik, frantsesa irakasgaia DBHko 1. mailatik aurrera dago. Ingelesa da atzerriko lehen hizkuntza.\nAma Guadalupekoa Ikastetxeko irakasleek hezkuntza-etapa guztietan lagunduko diete ikasleei, beren hazkunde pertsonal eta akademikorako


25 urte bete ditu Kili Kolor dendak, eta udalaren aitortza jaso du - Azpeitia - uztarria.eus\n25 urte bete ditu Kili Kolor dendak, eta udalaren aitortza jaso du\nIhintza Elustondo 2021-01-01 09:00\nKili Kolor dendak mende laurdena bete du, eta hori ospatzeko, oroigarri bat eman diete udaleko eta Bertan merkatarien elkarteko ordezkariek saltokiaren arduradunei.\nAmaitu berri den 2020. urtean 25 urte bete ditu Kili kolor dendak. Azpeitiko Udalak eta Bertan merkatarien elkarteak saltokiko arduradunei urte horietan guztietan herriko merkataritzaren alde egindako lana eskertu nahi izan die; are gehiago, "bereziki gogorra" izan den 2020. urtean egindako ahalegina. Agustin Lizarralde udal zinegotzia eta Lore Garciarena Bertaneko teknikaria izan dira Kili Kolorreko arduradunak zoriontzen, eta egindako lana aitortzeko udalaren oroigarria eman diete.\n"Herria bizirik mantentzeko ezinbestekoak dira bertako merkataritza eta ostalaritza. Guk bertako merkataritzaren aldeko apustu sendoa egiten dugu, eta orain inoiz baino gehiago, herria bizirik mantentzeko ahaleginean segitzeko eskatu nahi dizuegu", adierazi du Lizarraldek.


Arantxa Tapia: «Ez dut 2008koa espero; hilabete batzuetako kontua ematen du» | Ekonomia | Berria\nKoronabirusa. Arantxa Tapia. Eusko Jaurlaritzako Ekonomiaren Garapenerako sailburua\n«Ez dut 2008koa espero; hilabete batzuetako kontua ematen du»\nTapiak esan du Jaurlaritzak baduela neurri bereziak hartzeko finantza giharra, koronabirusak eragindako egoera arintzeko bai enpresei eta bai langileei; uste du krisiaren iraupena dela gakoa\nXABIER MARTIN Tamaina handiagoan ikusi\nOso atzean geratu da koronabirusak ekonomiari kalte egingo ote dion zalantza. COVID-19ak euskal enpresen jardueran eragingo du, ehunka langile dituzten horietan eta autonomo bakarrekoetan ere bai; eta 2020rako aurreikusita zegoen hazkundea higatuko du, barne kontsumoa uzkurtzea espero baitute agintariek, turismoaren gainbehera tarteko. Birusa krisi ekonomiko latz baten eragilea izango ote den jakiteko, osasun krisiaren iraupena jarri du giltzarri gisa Jaurlaritzako Ekonomiaren Garapenerako sailburu Arantxa Tapiak (Astigarraga, Gipuzkoa, 1963). Baikor izan nahi du Tapiak, baina haren erantzunak zuhurtziaz beterik daude.\nEkoizpen kateak geldi daitezke Euskal Herrian gutxi barru?\nHalako batean ekoizpen kateetan eragina izango dela aurreikusten dugu, baina, orain arte, ematen du gure enpresak aurreratu egin direla, eta bilatu dituztela alternatibak bere hornikuntzari eusteko, eta, gaur-gaurkoz, ziurtatuta dago osagaien hornidura hori; era masiboan, behintzat, ez da etengo emari hori, nahiz eta arazo batzuk egon daitezkeen han eta hemen.\nBatik bat Txinatik datozen osagaiak behar dituen industria ez da geratuko?\nTxinatik datoz bateriak egiteko zeldak; bada, Koreatik eta Asiako beste herrialde batzuetatik irits daitezke aurrerantzean. Alternatibak aurkitu behar ditugu geldi ez gaitezen. Hala ere, hornidura ez da izango gako nagusia gure enpresek koronabirusaren krisiari nola eutsiko dioten jakiteko.\nZein izango da?\nPertsonen joan-etorriaren moteltzeak ekoizpenaren jaitsiera behartu dezake, eta une zailak irits daitezke gure enpresetara, produktuak diseinatu eta egiteko prozesuan bezeroak etortzen direlako dena ongi dagoela gainbegiratzera. Ezin badira etorri, salmenta operazioak luzatu egingo dira, eta ordainketak atzeratu. Horrek finantza tentsioak eragin ditzake enpresa batzuetan.\nLangileak ere kutsa daitezkeela ezin da ahaztu.\nJakina, langileak pertsonak dira, eta krisi honetan zaindu behar diren lehen-lehenak pertsonak dira. Tentuz eta zuhur jokatu behar dugu esparru guztietan, osasun agintaritzak ematen dizkigun gidak betez, eta, nola ez, baita enpresetan ere. Zorrotzak izan behar dugu, eta enpresa bakoitzak bere jarduera egokitu behar du osasun aholku eta eskaeretara. Kontua da langile bat, bi edo hiru kutsatuz gero, bere ingurukoak berrogeialdian jarri beharko direla, eta langileak faltako direla ekoizpena aurrera ateratzeko. Hori saihestu behar da. Pertsonak dira enpresaren esparruan ere gako nagusia.\nBirusa zein abiaduratan zabaltzen den, horrek ere markatuko du enpresa baten gaitasuna datozen asteetan, ezta?\nJendea kutsatzen da, eta sendatu ere bai; frogatua dago; baina kutsatzea eremu batera iristen bada masiboki, gerta daiteke enpresa bat langile apur batzuekin geratzea. Hori guztia aurreikusi behar da, eta neurriak hartu lehenbailehen egoera horiek eragozteko, ahal den neurrian telelanarekin.\nKezkarako motiboak dira horiek guztiak. Esperantzarakoak ez daude?\nBai, badaude. Badirudi honek hasiera eta bukaera izango duela. Atzeratzen diren bidaiak eta enkarguak ez dira desagertzen normalean, atzeratzen baizik. Lehiakorra izateko, adibidez, makina bat erostea erabaki duen enpresak agian ez du orain erosiko, baina bai gero.\nTunelaren irteeran ez ote da susperraldi bat egongo? Errebote efektu bat?\nUste du baietz. Asiatik datozkigun albisteak egia badira, alegia, kutsatzeak asko jaitsi direla, agian une jakin batean zulora joango gara, baina ateratzen garen heinean, errebote bat egon daiteke, eta hala espero dugu, gainera.\nEta zuloan gauden bitartean zer laguntza egongo dira administrazioaren aldetik?\nEnpresak itxi ez daitezen, laguntzak eman beharko ditugu, besteak beste, enpleguari eusteko. Europako Batzordeak helarazi digu orain arte estatu laguntza gisa jo dituztenak baimenduko dituztela kasu batzuetan; letra txikia irakurri beharko da, baina, dirudienez, sektore batzuetan eta baldintza jakinetan, laguntza horiei bide emango die. Guretzat, garrantzitsua da enpresa estrategikoak babesturik edukitzeko.\nGastu araua ere malgutuko da. Jaurlaritzak badu giharra abagune hori aprobetxatzeko?\nBai, inbertsioak sustatzeko giharra badugu, eta laguntzak izango dira.\nEnpresa batzuk enplegu erregulazioaz ari dira. Jaurlaritza zorrotz ariko da egoera hau beren alde jarri nahi duten enpresekin?\nBai, sindikatuek kezka azaldu digute gai horren inguruan, eta enpresariek adierazi dute ados daudela. Erregulazioak egiten badira, benetakoak direla zaindu beharko da, gaixotasun hau dela haien oinarria; alegia, ezinbestean egin behar direla enpresa aurrera ateratzeko. Sindikatuek eskatu digute ondo ikuskatzeko erregulazioak, eta enpresariak ados dira, eta, onargarriak badira, azkar onartzeko eskatu digute, kalteak handitu ez daitezen.\nNeurri berezi gehiago daude agendan?\nBai, proposatu digute erregulazio horiek eragindako langileei dagokienez, langabezia ez dadila has kontatzen erregulazioak irauten duen tarte jakin batean, dosierra nazioarteko egoera batek eragin duelako. Modu horretan, langileak ez luke gastatuko bere laguntza epe batez.\nHaurrak etxean dira. Lan egin behar duten familientzat, beste arazo bat da.\nHorientzat, eta adineko pertsonak zaintzen dituztenentzat ere bai. Zaintza horretan enpresek eta administrazioak nola lagundu dezakegun aztertzen ari gara, neurriak har daitezen malgutasunaren alorrean.\nArau batzuk malgutzeko eskatzen dute beharginek, salbuespen egoera honi aurre egiteko.\nArgi dago giltzarrietako bat dela hori. Izan ere, osasun krisia pasatzen denean, tresnak baditugu ekonomia berriro suspertzeko; errazena izan daiteke hori. Kontua da denbora askoan ez irautea osasun krisiak, hala balitz ikaragarria litzatekeelako ekonomiarentzat ere; 2008koa gerta daiteke horrelako kasu batean. Baina Txinakoa ikusita, hiru hilabeteko krisia espero dugu.\n2008koa gerta daiteke?\nEa... ez dut halakorik espero. Txina bueltatzen hasia da normaltasunera, eta ematen du hilabete batzuetako kontua izango dela. Hala bada, suspertzeko modua izango dugu. Egoera luzatzen bada, ordea, nazioarteko merkatuen egoerak okerrera egin dezake, eta hor arazo handiagoa legoke.\n2020ko hazkundea arriskuan ote dago?\nOrain berrikusiko dugu aurreikuspena, baina Confebaskek dio hamarren bat-edo gal daitekeela.\nBaikorra ematen du horrek.\nEduardo Zubiaurrek esan du. Atzeraldia ez dugu ikusten orain. Jaitsiko dela hazkundea? Bai, baina zenbat jaitsiko den jakitea ez da erraza orain. Eta susperraldi azkarra egongo den esperantza ere badugu.\nTurismoan, asko dago galtzeko; adibidez, enpleguak.\nBidaiak atzeratu egiten dira normalean, eta argi dago sasoi batean motelaldia egongo dela, baina gero jaso ditzakegu bidaia horiek. Aste Santuari eragingo dio egoerak, hori badakigu, baina gu ere ez bagoaz kanpora, agian barrualdean ibiliko gara, betiere azken orduko neurri zorrotzak leuntzen badira.


Taillis (Ille eta Vilaine) - Wikipedia, entziklopedia askea.\nTaillis (Ille eta Vilaine)\n(«Taillis (Ille-et-Vilaine)» orritik birbideratua)\nDepartamendua Ille eta Vilaine\nBarruti Fougèreseko barrutia\nKantonamendu canton of Vitré-Ouest\n48°11′20″N 1°14′20″W / 48.1889°N 1.2389°W / 48.1889; -1.238948°11′20″N 1°14′20″W / 48.1889°N 1.2389°W / 48.1889; -1.2389\nBalazé, Landavran, Montreuil-sous-Pérouse, Saint-Christophe-des-Bois eta Val-d'Izé\n993 (2019ko urtarrilaren 1a)\n491 (%49.4) 510 (%51.4)\nTaillis Bretainiako udalerri bat da. Administraiboki Frantziako Ille eta Vilaine departamenduan dago Bretainia eskualdean. 2013an 967 biztanle zituen.\n2.2 Activitats ecomòmiques\n2007an udalerrian erroldatutako biztanleak 931 ziren. Familiak 346 ziren, horien artean 86 pertsona bakarrekoak ziren (37 bakarrik bizi ziren gizonak eta 49 bakarrik bizi ziren emakumeak), 114 seme-alabarik gabeko familiak ziren eta 146 seme-alabak dituzten bikoteak ziren.\n2007an 365 etxebizitza zeuden, 351 familiaren etxebizitza nagusia ziren, 11 bigarren erresidentzia ziren eta 2 hutsik zeuden. 359 etxeak ziren eta 4 apartamentuak ziren. 351 etxebizitza nagusietatik 257 bere jabearen bizilekua ziren, 92 alokairuan okupaturik zeuden eta 2 doan lagata zeuden; 1ek gela bat zuen, 10 etxek bi zituzten, 47 etxek hiru zituzten, 78 etxek lau zituzten eta 215 etxek bost zituzten. 283 etxebizitzek parking plaza bat zuten azpialdean. 122 etxetan auto bat zegoen eta 199 bi edo gehiago zeuden\nPopulazio piramidea de Taillis el 2009 .\n2007an lan egiteko adina zuten pertsonak 562 ziren, horien artean 481 aktiboak ziren eta 81 inaktiboak ziren. 481 pertsona aktiboetatik 450 lanean zeuden (252 gizon eta 198 emakume) eta 31 langabezian zeuden (11 gizon eta 20 emakume). 81 pertsona inaktiboetatik 27 erretiraturik zeuden, 28 ikasten zeuden eta 26 "bestelako inaktibo" gisa sailkaturik zeuden.\n2009an Taillis udalerrian 366 unitate fiskal zeuden, 1.030 pertsonek osaturik. Pertsona bakoitzeko diru-sarrera fiskalaren mediana 16.226€ zen.\nActivitats ecomòmiques[aldatu | aldatu iturburu kodea]\n2007an zeuden 20 komertzioetatik, 2 erauzte enpresak ziren, 1 material elektrikoaren fabrikazioko enpresa zen, 2 bestelako produktu industrialen fabrikazioko enpresak ziren, 5 eraikuntza enpresak ziren, 2 ibilgailuen saltze eta konpontze enpresak ziren, 1 ostalaritza eta jatetxe enpresa zen, 1 informazio eta komunikazio enpresa zen, 1 higiezinen enpresa zen, 2 zerbitzu enpresak ziren, 1 administrazio publikoko enpresa zen eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 9 zerbitzu publikoetatik, 2 ibilgailuen konpontzeko eta nekazaritza tresnetako lantokiak ziren, 2 margolariak, 1 iturgina, 1 argiketaria, 1 ile apaindegia, 1 jatetxe eta 1 higiezinen agentzia.\n2000. urtean Taillis udalerrian 36 nekazaritza-ustiategi zeuden, 1.287 hektarea erabiltzen.\nEquipaments sanitaris i escolars[aldatu | aldatu iturburu kodea]\nRésumé statistique[Betiko hautsitako esteka] Datu estatistikoen laburpena de Taillis udalerrirako INSEEn.\nÉvolution et structure de la population[Betiko hautsitako esteka] Datuen estatistikak de Taillis udalerrirako INSEEn.\nMultimedia: Taillis (Ille-et-Vilaine)\nBNF: 152572710 (data)\nWikipedia:Kanpo esteka hautsiak dituzten orriak from apirila 2022\nIlle eta Vilaineko udalerriak\nOrriaren azken aldaketa: 12 apirila 2022, 21:49.


Etiketa: horia | Martech Zone\nAurretik argitaratu dugu koloreek erosketen portaeran izan dezaketen eragina. Informazio hori ikusita, interesgarria da ikustea enpresen logotipoek kolorea nola aprobetxatzen duten. Weba nagusiki urdinak diren logotipoez josita dago, konfiantza eta segurtasun zentzua sortuz, gorriak batera, energia eta premia sentimendua garatuz! COLOURlovers-en infografia honek erakusten du Interneteko marka arrakastatsuenetako askok kolore batzuk dituztela beraien logotipoekin!\nAstelehena, urtarrilaren 7, 2008 Astelehena, urtarrilaren 7, 2008 Douglas Karr\nKanpaina nahiko polita eta bere denbora, familia eta baita bizitza guretzat sakrifikatzen ari den uniformea duen edonorentzat ere hartu beharko litzatekeen ideia. Esker oneko kanpaina: egin klik bideoa ikusteko.